title: Deċiżjoni tal-Kummissjoni (UE, Euratom) 2016/883 tal-31 ta' Mejju 2016 dwar l-implimentazzjoni ta' regoli għal miżuri ta' sigurtà attwali, stati ta' allert u ġestjoni ta' sitwazzjonijiet ta' kriżi fil-Kummissjoni skont l-Artikolu 21 tad-Deċiżjoni (UE, Euratom) 2015/443 dwar is-Sigurtà fil-Kummissjoni

text:
               3.6.2016

               MT

               Il-Ġurnal Uffiċjali tal-Unjoni Ewropea

               L 146/25

         DEĊIŻJONI TAL-KUMMISSJONI (UE, Euratom) 2016/883
   tal-31 ta' Mejju 2016
   dwar l-implimentazzjoni ta' regoli għal miżuri ta' sigurtà attwali, stati ta' allert u ġestjoni ta' sitwazzjonijiet ta' kriżi fil-Kummissjoni skont l-Artikolu 21 tad-Deċiżjoni (UE, Euratom) 2015/443 dwar is-Sigurtà fil-Kummissjoni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
   Wara li kkunsidrat id-Deċiżjoni tal-Kummissjoni (UE, Euratom) 2015/443 tat-13 ta' Marzu 2015 dwar is-Sigurtà fil-Kummissjoni (1), u b'mod partikolari l-Artikolu 21 tagħha,
   Billi:

               (1)

               L-objettiv tar-regoli ta' implimentazzjoni għal miżuri ta' sigurtà attwali, stati ta' allert u ġestjoni ta' sitwazzjonijiet ta' kriżi huwa li jipprovdu livelli xierqa ta' protezzjoni għall-integrità fiżika ta' persuni, bini jew assi oħra b'mod proporzjonat mar-riskji identifikati, filwaqt li jiżguraw sigurtà effiċjenti u f'waqtha.

               (2)

               Is-sistema ta' allert ta' sigurtà tal-Kummissjoni introdotta permezz tad-Deċiżjoni tal-Kummissjoni 2007/65/KE (2) jeħtieġ li tiġi riveduta u simplifikata biex din issir iktar flessibbli u effettiva bħala rispons għal theddid għas-sigurtà.

               (3)

               L-istabbiliment tas-Servizz Ewropew għall-Azzjoni Esterna (SEAE) bħala korp funzjonalment awtonomu tal-Unjoni jeħtieġ emenda tar-regoli attwali dwar l-istati ta' allert dwar id-dmir ta' diliġenza lejn il-persunal tal-Kummissjoni. Is-SEAE huwa responsabbli mis-sigurtà u s-sikurezza ta' binjiet tad-Delegazzjoni tal-Unjoni Ewropea u tal-persunal li jaħdem hemm.

               (4)

               Din id-Deċiżjoni hija soġġetta għal deċiżjoni ta' għoti ta' setgħa tal-Kummissjoni favur il-Membru tal-Kummissjoni responsabbli għal kwistjonijiet ta' sigurtà, f'konformità sħiħa mar-regoli ta' proċedura interni kif imsemmi fl-Artikolu 21 tad-Deċiżjoni (UE, Euratom) 2015/443.

               (5)

               Għalhekk id-Deċiżjoni 2007/65/KE għandha titħassar,

         ADOTTAT DIN ID-DEĊIŻJONI:
   KAPITOLU 1

      DISPOŻIZZJONIJIET ĠENERALI

   Artikolu 1
   Definizzjoni
   Minbarra d-definizzjonijiet stabbiliti fl-Artikolu 1 tad-Deċiżjoni (UE, Euratom) 2015/443, tapplika d-definizzjoni li ġejja:

               “stat ta' allert” tfisser sett ta' miżuri ta' sigurtà maħsuba biex jipprovdu livell speċifiku ta' protezzjoni tal-integrità fiżika ta' persuni, bini jew assi oħrajn fil-Kummissjoni b'mod proporzjonat mat-theddid għas-sigurtà.

         Artikolu 2
   Suġġett u kamp ta' applikazzjoni
   1.   Din id-Deċiżjoni tistabbilixxi miżuri ta' stat ta' allert f'konformità mad-Deċiżjoni (UE, Euratom) 2015/443 b'antiċipazzjoni ta' jew rispons għal theddidiet u inċidenti li jaffettwaw is-sigurtà fil-Kummissjoni u miżuri meħtieġa għall-ġestjoni ta' sitwazzjonijiet ta' kriżi.
   2.   Sistema ta' sigurtà li tinkludi miżuri ta' sigurtà attwali u tliet stati ta' allert tapplika fil-bini tal-Kummissjoni. Il-miżuri ta' sigurtà attwali u l-istati ta' allert jiġu identifikati permezz ta' kodiċi ta' kulur: ABJAD jikkorrispondi għall-miżuri ta' sigurtà attwali; ISFAR, ORANĠJO u AĦMAR jikkorrispondu għaż-żieda fil-livelli ta' theddid.
   3.   Din id-Deċiżjoni tapplika għad-dipartimenti kollha tal-Kummissjoni u fis-siti kollha tal-Kummissjoni li jinsabu ġewwa u barra mill-Unjoni Ewropea soġġetti għal responsabbiltajiet msemmija fl-Artikolu 4.
   Artikolu 3
   Il-livelli ta' stat ta' allert
   1.   Meta ma tkun identifikata l-ebda theddida jew inċident partikolari li jaffettwaw l-integrità ta' persuni, bini jew assi oħra mill-Kummissjoni, japplikaw il-miżuri attwali ta' sigurtà ABJAD. Dawn jintużaw fuq bażi ta' kuljum u huma mfassla biex jiżguraw livell xieraq ta' sigurtà.
   2.   Meta jsir theddid jew inċident li jaffettwa l-integrità ta' persuni, bini jew assi oħrajn li jista' jkollu effett negattiv fuq il-Kummissjoni jew il-funzjonament tagħha, japplika l-istat ta' allert ISFAR.
   3.   Meta jsir theddid li jaffettwa l-integrità ta' persuni, bini jew assi oħra mmirati speċifikament lejn il-Kummissjoni jew il-funzjonament tagħha, anki jekk ma tiġi identifikata l-ebda mira jew ħin tal-attakk, japplika l-istat ta' allert ORANĠJO.
   4.   Meta jsir theddid ta' attakk imminenti li jaffettwa l-integrità ta' persuni, bini jew assi oħra mmirati speċifikament lejn il-Kummissjoni jew il-funzjonament tagħha, japplika l-istat ta' allert AĦMAR.
   Artikolu 4
   Responsabilitajiet
   1.   Il-Membru tal-Kummissjoni responsabbli mis-sigurtà:

               (a)

               jiddeċiedi f'konsultazzjoni ma' istituzzjonijiet Ewropej u entitajiet Ewropej rilevanti oħra dwar it-tibdil fil-livell tal-istat ta' allert;

               (b)

               jiddeċiedi fuq parir mingħand id-Direttorat Ġenerali għar-Riżorsi Umani u s-Sigurtà, liema miżuri speċifiċi tal-istati ta' allert għandhom jiġu implimentati fid-dawl tas-sitwazzjoni attwali tas-sigurtà u liema miżuri addizzjonali jeħtieġ li jittieħdu;

               (c)

               jinforma lill-President u lill-Membri l-oħra tal-Kummissjoni b'kull deċiżjoni li tittieħed skont dan l-Artikolu.

         2.   Id-Direttorat Ġenerali tar-Riżorsi Umani u tas-Sigurtà:

               (a)

               ikun responsabbli għall-implimentazzjoni ta' din id-Deċiżjoni fil-bini tal-Kummissjoni li jinsabu fl-Istati Membri tal-Unjoni Ewropea.

               (b)

               jiżgura kollegament estern kif stabbilit fl-Artikolu 18(2) tad-Deċiżjoni (UE, Euratom) 2015/443 f'każ ta' theddid jew inċidenti li jaffettwaw l-integrità fiżika tal-persuni, bini jew assi oħra tal-Kummissjoni;

               (c)

               f'każ ta' urġenza jieħu d-deċiżjonijiet stipulati fil-paragrafu 1, (a) u (b). Id-Direttorat Ġenerali tar-Riżorsi Umani u tas-Sigurtà, malajr kemm jista' jkun wara li jittieħdu dawn il-miżuri, jinforma lill-Membru tal-Kummissjoni responsabbli għall-Kwistjonijiet ta' Sigurtà dwar il-miżuri u r-raġunijiet għalihom;

               (d)

               jimmonitorja kontinwament it-theddidiet u r-riskji għas-sigurtà.

         3.   Id-Direttorat Ġenerali għall-Għajnuna Umanitarja u l-Protezzjoni Ċivili jkun responsabbli għall-implimentazzjoni ta' din id-Deċiżjoni fl-uffiċċji kollha tiegħu li jinsabu f'pajjiżi terzi.
   4.   Id-Direttorat Ġenerali għall-Komunikazzjoni jkun responsabbli għall-implimentazzjoni ta' din id-Deċiżjoni fir-Rappreżentanzi tal-Kummissjoni u r-Rappreżentanzi Reġjonali.
   5.   Id-Direttorat Ġenerali għaċ-Ċentru Konġunt ta' Riċerka, ikun responsabbli għall-implimentazzjoni ta' din id-Deċiżjoni skont il-bini taċ-Ċentru Konġunt tar-Riċerka tal-Kummissjoni.
   6.   Id-Direttorati Ġenerali elenkati hawn fuq jistgħu jieħdu miżuri addizzjonali ta' sigurtà f'każ ta' emerġenza f'konformità ma' din id-Deċiżjoni u d-Deċiżjoni (UE, Euratom) 2015/443. Id-Direttorat Ġenerali tar-Riżorsi Umani u s-Sigurtà jiġi mgħarraf b'dawn il-miżuri mingħajr dewmien.
   Artikolu 5
   Miżuri
   1.   Id-Direttorat Ġenerali tar-Riżorsi Umani u s-Sigurtà jieħu u jimplimenta l-miżuri ta' sigurtà skont id-Deċiżjoni (UE, Euratom) 2015/443. Lista mhux eżawrjenti ta' miżuri li titħejja u tiġi implimentata mid-Direttorat Ġenerali għar-Riżorsi Umani u s-Sigurtà.
   2.   Il-miżuri ta' stat ta' allert ikunu strettament konformi mad-Deċiżjoni (UE, Euratom) 2015/443. Il-livelli ta' stat ta' allert jiġu definiti f'kooperazzjoni mill-qrib mas-servizzi kompetenti ta' istituzzjonijiet Ewropej oħra u entitajiet Ewropej oħra rilevanti u mal-Istati Membri li jospitaw il-binjiet tal-Kummissjoni.
   3.   Il-livelli ta' stat ta' allert ikunu espressi f'żoni pubbliċi permezz ta' sistema ta' sinjalazzjoni b'kodiċi ta' kuluri u l-kulur ivarja skont il-livell tal-istat ta' allert.
   4.   Miżuri ta' sigurtà “ABJAD” jiġu stipulati f'avviż ta' sigurtà skont l-Artikolu 21(2) tad-Deċiżjoni (UE, Euratom) 2015/443.
   KAPITOLU 2

      DISPOŻIZZJONIJIET FINALI U MIXXELLANJI

   Artikolu 6
   Trasparenza
   Din id-Deċiżjoni tinġieb għall-attenzjoni tal-persunal tal-Kummissjoni u tal-individwi kollha li tapplika għalihom.
   Artikolu 7
   Tħassir
   Titħassar id-deċiżjoni tal-Kummissjoni 2007/65/KE.
   Artikolu 8
   Id-dħul fis-seħħ
   Din id-Deċiżjoni tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, il-31 ta' Mejju 2016.

            Għall-Kummissjoni,

            F'isem il-President,

         Kristalina GEORGIEVA

            Viċi President

      (1)  ĠU L 72,17.3.2015, p. 41.

      (2)  Id-Deċiżjoni tal-Kummissjoni 2007/65/KE tal-15 ta' Diċembru 2006 li tistabbilixxi l-miżuri ta' sigurtà attwali u l-istati ta' allert u li temenda r-Regoli ta' Proċedura tagħha dwar il-proċeduri operattivi għall-ġestjoni ta' sitwazzjonijiet ta' kriżi (ĠU L 32, 6.2.2007, p. 144).


title: Id-Deċiżjoni tal-kunsill tat-3 ta’ Diċembru 2001 dwar il-konklużjoni ta’ Protokoll Addizzjonali li jaġġusta l-aspetti kummerċjali tal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom min-naħa l-waħda, u l-ex Repubblika Jugoslava tal-Maċedonja min-naħa l-oħra, biex jittieħed kont tar-riżultat tan-negozjati bejn il-partijiet fir-rigward tal-konċessjonijiet preferenzjali reċiproċi f’ċerti inbejjed, ir-rikonixximent, il-protezzjoni u l-kontroll reċiproku ta’ ismijiet ta’ inbejjed u r-rikonixximent, il-protezzjoni u l-kontroll reċiproku ta’ disinjazzjonijiet għall-ispirti u xorb aromatizzat

text:
Avviż Legali Importanti

|

32001D0916

Official Journal L 342 , 27/12/2001 P. 0006 - 0008

		Id-Deċiżjoni tal-Kunsilltat-3 ta’ Diċembru 2001dwar il-konklużjoni ta’ Protokoll Addizzjonali li jaġġusta l-aspetti kummerċjali tal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom min-naħa l-waħda, u l-ex Repubblika Jugoslava tal-Maċedonja min-naħa l-oħra, biex jittieħed kont tar-riżultat tan-negozjati bejn il-partijiet fir-rigward tal-konċessjonijiet preferenzjali reċiproċi f’ċerti inbejjed, ir-rikonixximent, il-protezzjoni u l-kontroll reċiproku ta’ ismijiet ta’ inbejjed u r-rikonixximent, il-protezzjoni u l-kontroll reċiproku ta’ disinjazzjonijiet għall-ispirti u xorb aromatizzat(2001/916/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea u b’mod partikulari l-Artikolu 133, flimkien ma’ l-ewwel sentenza ta’ l-ewwel subparagrafu ta’ l-Artikolu 300(2), u l-Artikolu 300(4) tiegħu,Wara li kkunsidra l-proposta mill-Kummissjoni,Billi:(1) Il-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom minn naħa l-waħda u r-Repubblika qabel Jugoslava tal-Maċedonja minn naħa l-oħra, minn hawn 'il quddiem magħruf bħala Ftehim ta’ "Stabbilizzazzjoni u Assoċjazzjoni", kien inizzjalat fl-24 ta’ Novembru 2000 u ffirmat permezz ta’ Skambju ta’ Ittri fil-Lussemburgu fid-9 ta’ April 2001. L-Artikolu 27(4) tal-Ftehim ta’ Stabbilizzazzjoni u Assoċjazzjoni jipprevedi illi l-arranġamenti kummerċjali li japplikaw għall-inbid u prodotti spiritużi għandhom jiġu definiti.(2) Skond id-Direttivi addottati mill-Kunsill fil-11 ta’ Marzu 1998, il-Kummissjoni u l-ex Repubblika Jugoslava tal-Maċedonja waslu fi ftehim fl-20 ta’ Ġunju 2001 dwar konċessjonijiet kummerċjali ġodda reċiproċi fir-rigward tar-rikonoxximent, protezzjoni u kontroll reċiproku ta’ l-ismijiet ta’ inbejjed u desinjazzjoni ta’ spirti. Sabiex jiġi assigurat li jkun hemm konsistenza fil-proċess ta’ stabbilizzazzjoni ġenerali, ir-riżultati ta’ dawn in-negozjati għandhom jiġu integrati fil-qafas tal-Ftehim ta’ Stabbilizzazzjoni u Assoċjazzjoni fil-forma ta’ Protokoll Adizzjonali.(3) Id-dispożizzjonijiet li jadottaw ir-Regolamenti ta’ implementazzjoni dwar konċessjonijiet għall-kummerċ preferenzjali li jipprovdu għal ċerti nbejjed għandhom isiru mill-Kummissjoni, megħjuna mill-Kumitat għall-Kodiċi Doganali stabbilit skond l-Artikolu 248a tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali tal-Komunità [1], minkejja l-Artikolu 62 tar-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq fl-inbid [2]. Il-Kummissjoni għandha tagħmel l-emendi u l-adattamenti tekniċi neċessarji għar-Regolamenti ta’ implementazzjoni li jistgħu jirriżultaw minn ftehim preferenzjali, protokolli, Skambju ta’ Ittri u atti oħra, ġodda konklużi bejn il-Komunità Ewropea u l-ex Repubblika Jugoslava tal-Maċedonja, jew li jkunu neċessarji wara t-tibdiliet għan-Nomenklatura Magħquda u l-kodiċi TARIC.(4) Sabiex tkun faċilitata l-implementazzjoni ta’ ċerti dispożizzjonijiet tal-Protokoll, il-Kummissjoni għandha tkun awtorizzata li tapprova, f’isem il-Komunità, id-deċiżjonijiet li jemendaw l-elenki u l-Protokolli għall-Ftehim dwar ir-rikonoxximent, il-protezzjoni u l-kontroll reċiproku ta’ l-ismijiet ta’ l-inbejjed (L-Anness II għall-Protokoll) u l-Ftehim dwar ir-rikonoxximent, il-protezzjoni u l-kontroll tad- desinjazzjoni ta’ spirti u xorb aromatizzat (L-Anness III għall-Protokoll). Fl-adozzjoni ta’ dawn l-atti, il-Kummissjoni għandha tkun megħjuna mill-Kumitat ta’ Ġestjoni għall-Inbid stabbilit bl-Artikolu 74 tar-Regolament (KE) Nru 1493/1999, minn naħa waħda, u mill-Kumitat ta’ Implementazzjoni għax-xorb spirituż stabbilit bl-Artikolu 13 tar-Regolament tal-Kunsill (KEE) Nru 1576/89 tad-29 ta’ Mejju 1989 li jistabbilixxi r-regoli ġenerali dwar id-definizzjoni, id-deskrizzjoni u l-preżentazzjoni ta’ xorb spirituż [3] u l-Kumitat ta’ Imple mentazzjoni għall-inbejjed aromatizzati stabbilit bl-Artikolu 12 tar-Regolament tal-Kunsill (KEE) Nru 1601/1991 tal-10 ta’ Ġunju 1991 li jistabbilixxi r-regoli ġenerali dwar id-definizzjoni, id-deskrizzjoni u l-preżentazzjoni ta’ inbejjed aromatizzati, xorb aromatizzat ibbażat fuq l-inbid u cocktails aromatizzati prodotti ta’ l-inbid [4], minn naħa l-oħra.(5) Il-miżuri neċessarji għall-implementazzjoni ta’ din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għat-tħaddim tas-setgħat ta’ implementazzjoni mogħtija lill-Kummissjoni [5],IDDEĊIEDA DAN LI ĠEJ:Artikolu 1Il-Protokoll Addizzjonali li jaġġusta l-aspetti ta’ kummerċ tal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa l-waħda, u l-ex Repubblika Jugoslava tal-Maċedonja, minn naħa l-oħra, biex jieħu kont tar-riżultat tan-negozjati bejn il-partijiet dwar il-kunċessjonijiet preferenzjali reċiproċi għal ċerti inbejjed, ir-rikonoxximent, il-protezzjoni u l-kontroll reċiproku ta’ l-ismijiet ta’ l-inbejjed u r-rikonoxximent, il-protezzjoni u l-kontroll tad-desinjazzjonijiet ta’ spirti u xorb aromatizzat (minn hawnhekk iżjed 'il quddiem imsejħa bħala "il-Protokoll"), huwa hawnhekk approvat f’isem il-Komunità.It-test tal-Protokoll huwa mehmuż ma’ din id-Deċiżjoni.Artikolu 21. Il-President tal-Kunsill huwa hawnhekk awtorizzat li jaħtar il-persuna mogħtija s-setgħa li tiffirma l-Protokoll f’isem il-Komunità, sabiex tfisser il-kunsens tal-Komunità li tintrabat.2. Il-President tal-Kunsill għandu, f’isem il-Komunità, jinnotifika l-approvazzjoni prevista fl-Artikolu 3 tal-Protokoll.Artikolu 3Id-dispożizzjonijiet għall-applikazzjoni tal-kwoti ta’ tariffi għal ċerti nbejjed previsti fl-Anness I għall-Protokoll, kif ukoll l-emendi u l-adattamenti tekniċi għar-Regolamenti ta’ implementazzjoni neċessarji wara t-tibdiliet għall-kodiċi tan-nomenklatura magħquda u għas-suddiviżjonijiet tat-TARIC jew li joriġinaw mill-konklużjoni tal-ftehim, protokolli, Skambju ta’ Ittri u atti oħra, ġodda bejn il-Komunità u r-Repubblika qabel Jugoslava tal-Maċedonja, għandhom ikunu adottati mill-Kummissjoni skond il-proċedura stabbilita fl-Artikolu 4(2) ta’ din id-Deċiżjoni, minkejja l-Artikolu 62 tar-Regolament (KE) Nru 1493/1999.Artikolu 41. Il-Kummissjoni għandha tkun megħjuna mill-Kumitat għall-Kodiċi Doganali stabbilit bl-Artikolu 248a tar-Regolament (KEE) Nru 2913/92.2. Meta ssir referenza għal dan il-paragrafu, l-Artikoli 4 u 7 tad-Deċiżjoni 1999/468/KE għandhom japplikaw.3. Il-Kumitat għandu jadotta r-regoli ta’ proċedura tiegħu.Artikolu 51. Għall-iskopijiet tad-deċiżjonijiet tal-Kumitat għall-Istabbilizzazzjoni u l-Assoċjazzjoni li jikkonċernaw l-istabbiliment ta’ l-elenki ta’ ismijiet protetti previsti fl-Artikolu 4(7) u l-Artikolu 14(2)(a) tal-Ftehim dwar ir-rikonoxximent, il-protezzjoni u l-kontroll reċiproku ta’ ismijiet ta’ nbejjed, il-pożizzjoni tal-Komunità għandha tkun stabbilita mill-Kunsill li jaġixxi b’maġġoranza kwalifikata fuq proposta mill-Kummissjoni.2. Mingħajr preġudizzju għall-paragrafu 1, għall-iskopijiet ta’ l-Artikoli 13 u 14 tal-Ftehim dwar ir-rikonoxximent, il-protezzjoni u l-kontroll reċiproku ta’ l-ismijiet ta’ l-inbejjed, il-Kummissjoni għandha tikkonkludi l-atti neċessarji li jemendaw l-elenki u l-Protokoll għall-Ftehim skond il-proċedura stabbilita fl-Artikolu 6(2) ta’ din id-Deċiżjoni. Għall-każijiet kollha l-oħra li jaqgħu taħt l-Artikoli ta’ fuq, il-pożizzjoni tal-Komunità għandha tkun stabbilita u ppreżentata mill-Kummissjoni.Artikolu 61. Il-Kummissjoni għandha tkun megħjuna mill-Kumitat ta’ Ġestjoni għall-Inbid stabbilit mill-Artikolu 74 tar-Regolament (KE) Nru 1493/1999.2. Meta ssir referenza għal dan il-paragrafu, l-Artikoli 4 u 7 tad-Deċiżjoni 1999/468/KE għandhom japplikaw. Il-perjodu previst fl-Artikolu 4(3) tad-Deċiżjoni 1999/468/KE għandu jkun stabbilit bħala xahar wieħed.3. Il-Kumitat għandu jadotta r-regoli ta’ proċedura tiegħu.Artikolu 71. Għall-iskopijiet tad-deċiżjonijiet tal-Kumitat għall-Istabbilizzazzjoni u l-Assoċjazzjoni li jikkonċernaw l-istabbiliment ta’ l-elenki tad-desinjazzjonijiet protetti previsti fl-Artikolu 4(5) u l-Artikolu 14(2)(a) tal-Ftehim dwar ir-rikonoxximent, il-protezzjoni u l-kontroll reċiproku tad-desinjazzjonijiet għall-ispirti u x-xorb aromatizzat, il-pożizzjoni tal-Komunità għandha tkun stabbilita mill-Kunsill li jaġixxi b’maġġoranza kwalifikata fuq proposta mill-Kummissjoni.2. Mingħajr preġudizzju għall-paragrafu 1, għall-iskopijiet ta’ l-Artikoli 13 u 14 tal-Ftehim dwar ir-rikonoxximent, il-protezzjoni u l-kontroll reċiproku tad-desinjazzjonijiet għall-ispirti u x-xorb aromatizzat, il-Kummissjoni għandha tikkonkludi l-atti neċessarji li jemendaw l-elenki u l-Protokoll għall-Ftehim skond il-proċedura stabbilita fl-Artikolu 8(2) ta’ din id-Deċiżjoni. Għall-każijiet kollha l-oħra li jaqgħu taħt l-Artikoli ta’ fuq, il-pożizzjoni tal-Komunità għandha tkun stabbilita u ppreżentata mill-Kummissjoni.Artikolu 81. Il-Kummissjoni għandha tkun megħjuna mill-Kumitat ta’ Implementazzjoni għax-xorb spirituż stabbilit bl-Artikolu 13 tar-Regolament (KEE) Nru 1576/89 u l-Kumitat ta’ Implementazzjoni għall-Inbejjed Aromatizzati Xorb Aromatizzat ibbażat fuq l-Inbid u Cocktails Aromatizzati, Prodotti ta’ l-Inbid stabbilit bl-Artikolu 12 tar-Regolament (KEE) Nru 1601/1991.2. Meta ssir referenza għal dan il-paragrafu, l-Artikoli 5 u 7 tad-Deċiżjoni 1999/468/KE għandhom japplikaw. Il-perjodu previst fl-Artikolu 5(6) tad-Deċiżjoni 1999/468/KE għandu jkun stabbilit bħala xahar wieħed.3. Il-Kumitati għandhom jadottaw ir-regoli ta’ proċedura tagħhom.Artikolu 9Din id-Deċiżjoni għandha tkun ippubblikata fil-Ġurnal Uffiċjali tal-Komunitajiet Ewropej.Magħmula fi Brussel, fit-3 ta’ Diċembru 2001.Għall-KunsillIl-PresidentF. Vandenbroucke[1] ĠU L 302, tad-19.10.1992, p. 1. Ir-Regolament kif l-aħħar emendat mir-Regolament (KE) Nru 2700/2000 (ĠU L 311, tat-12.12.2000, p. 17).[2] ĠU L 179, ta’ l-14.7.1999, p. 1. Ir-Regolament kif l-aħħar emendat mir-Regolament (KE) Nru 2826/2000 (ĠU L 328, tat-23.12.2000, p. 2).[3] ĠU L 160, tat-12.6.1989, p. 1. Ir-Regolament kif l-aħħar emendat mir-Regolament (KE) Nru 3378/94 tal-Parlament Ewropew u tal-Kunsill (ĠU L 366, tal-31.12.1994, p. 1).[4] ĠU L 149, ta’ l-14.6.1991, p. 1. Ir-Regolament kif l-aħħar emendat mir-Regolament (KE) Nru 2061/96 tal-Parlament Ewropew u tal-Kunsill (ĠU L 277, tat-30.10.1996, p. 1).[5] ĠU L 184, tas-17.7.1999, p. 23.--------------------------------------------------


title: 2004/726/KE: Id-Deċiżjoni tal-Parlament Ewropew tal-21 ta' April 2004 dwar kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2002 - Is-Sitt Sezzjoni - Kumitat Ekonomiku u Soċjali Ewropew

text:
               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/20

         ID-DEĊIŻJONI TAL-PARLAMENT EWROPEW
   tal-21 ta' April 2004
   dwar kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2002 - Is-Sitt Sezzjoni - Kumitat Ekonomiku u Soċjali Ewropew
   (2004/726/KE)

    ---documentbreak---

               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/20

         IR-RIŻOLUZZJONI
   tal-Parlament Ewropew bil-kummenti li jakkumpanjaw id-Deċiżjoni ta' kwittanza fir-rigward ta' l-implimentazzjoni tal-baġit ġenerali ta' l-Unjoni Ewropea għas-sena finanzjarja 2002 - Is-Sitt Sezzjoni - Kumitat Ekonomiku u Soċjali Ewropew


title: 2009/375/KE: Deċiżjoni tal-Kummissjoni tat- 8 ta' Mejju 2009 dwar il-finanzjament ta’ programm ta’ ħidma għall-2009 dwar strumenti ta’ taħriġ fil-qasam tas-sikurezza tal-ikel, is-saħħa tal-annimali, il-benessri tal-annimali u s-saħħa tal-pjanti

text:
               9.5.2009

               MT

               Il-Ġurnal Uffiċjali tal-Unjoni Ewropea

               L 116/54

         DEĊIŻJONI TAL-KUMMISSJONI
   tat-8 ta' Mejju 2009
   dwar il-finanzjament ta’ programm ta’ ħidma għall-2009 dwar strumenti ta’ taħriġ fil-qasam tas-sikurezza tal-ikel, is-saħħa tal-annimali, il-benessri tal-annimali u s-saħħa tal-pjanti
   (2009/375/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (1), u b’mod partikolari l-Artikolu 75 tiegħu,
   Wara li kkunsidrat ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjarju li jgħodd għall-baġit ġenerali tal-Komunitajiet Ewropej (2), u b’mod partikolari l-Artikolu 90 tiegħu,
   Wara li kkunsidrat id-Direttiva tal-Kunsill 2000/29/KE dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-prodotti tal-pjanti u kontra t-tixrid tagħhom ġewwa l-Komunità (3) u b’mod partikolari l-Artikolu 2 (1)(i) tagħha,
   Wara li kkunsidrat ir-Regolament tal-Parlament Ewropew u l-Kunsill (KE) Nru 882/2004 tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (4), u b’mod partikolari, l-Artikoli 51 u 66 (1) b) u c) tiegħu,
   Wara li kkunsidrat Deċiżjoni tal-Kummissjoni 2004/858/KE tal-15 ta’ Diċembru 2004 (5) li twaqqaf aġenzija eżekuttiva l-“Aġenzija Eżekuttiva għall-Programm tas-Saħħa Pubblika” għall-maniġment tal-azzjoni Komunitarja fil-qasam tas-Saħħa Pubblika - skont ir-Regolament tal-Kunsill (KE) Nru 58/2003, u b’mod partikolari l-Artikolu 6 tiegħu,
   Wara li kkunsidrat id-Deċiżjoni tal-Kummissjoni K(2008) 4943 tad-9 ta’ Settembru 2008 li tiddelega l-poteri lill-Aġenzija Eżekuttiva għas-Saħħa u l-Konsumaturi bil-ħsieb għall-prestazzjoni ta’ ħidmiet marbuta mal-implimentazzjoni tal-Programm għas-Saħħa Pubblika 2003-2008 kif adottat bid-Deċiżjoni 1786/2002/KE, il-Programm tas-Saħħa Pubblika 2008-2013 kif adottat bid-Deċiżjoni 1350/2007/KE, il-Programm tal-Konsumatur 2007-2013 kif adottat bid-Deċiżjoni 1926/2006/KE u l-miżuri ta’ taħriġ dwar is-sikurezza tal-ikel koperti bir-Regolament (KE) Nru 882/2004 u d-Direttiva 2000/29/KE,
   Billi:

               (1)

               Skont l-Artikolu 75 tar-Regolament (KE, Euratom) Nru 1605/2002 u l-Artikolu 90 tar-Regolament (KE, Euratom) Nru 2342/2002, l-impenn tan-nefqa għandu jsir wara deċiżjoni ta’ finanzjament li tistabbilixxi l-elementi essenzjali ta’ azzjoni li tinvolvi nefqa mill-baġit;

               (2)

               Huma previsti azzjonijiet differenti fil-qasam ta’ strumenti ta’ taħriġ f’bosta atti leġiżlattivi li jitrattaw is-sikurezza tal-ikel, is-saħħa tal-annimali, il-benessri tal-annimali u s-saħħa tal-pjanti. Dawn l-azzjonijiet iridu jiġu ffinanzjati mill-baġit Komunitarju. Il-finanzjament ta’ azzjonijiet bħal dawn għandhom ikunu suġġetti għal deċiżjoni unika.

               (3)

               Skont l-Artikoli 4, u 6 ta’ Deċiżjoni 2004/858/KE l-Aġenżija Eżekuttiva għas-Saħħa u l-Konsumaturi twettaq ċerti attivitajiet għall-implimentazzjoni tal-miżuri ta’ taħriġ dwar is-sikurezza tal-ikel koperta bir-Regolament (KE) Nru 882/2004 u d-Direttiva 2000/29/KE u għandha tirċievi l-approprijazzjonijiet neċessarji għal dak il-għan,

         IDDEĊIDIET KIF ĠEJ:
   Artikolu 1
   Il-programm ta’ ħidma fl-Anness rigward il-finanzjament fl-2009 ta’ azzjonijiet li għandhom x’jaqsmu ma’ strumenti ta’ taħriġ fil-qasam tas-sikurezza tal-ikel, is-saħħa tal-annimali, il-benessri tal-annimali u s-saħħa tal-pjanti huwa adottat.
   Id-Direttur Ġenerali tad-Direttorat Ġenerali “Saħħa u l-Konsumatur” huwa responsabbli mill-pubblikazzjoni u t-twettiq tiegħu.
   Fil-massimu tal-baġit indikattiv ta’ kull azzjoni speċifika, bidliet kumulattivi li ma jaqbżux l-20 % ma jitqisux bħala sostanzjali sakemm ma jaffettwawx b’mod sinifikanti n-natura u l-għanijiet tal-pjan ta’ ħidma. L-uffiċjal li jawtorizza, imsemmi fl-Artikolu 59 tar-Regolament Finanzjarju, jista’ jadotta bidliet ta’ din ix-xorta b’konformità mal-prinċipji ta’ ġestjoni finanzjarja soda.
   Artikolu 2
   Is-sussidju li operattiv imdaħħal fil-linja ta’ baġit 17 01 04 31 għandu jitħallas lill-“Aġenzija Eżekuttiva għas-Saħħa u l-Konsumatur”.
   Artikolu 3
   L-approprijazzjonijiet koperti bil-programm ta’ ħidma fl-anness jistgħu jintużaw biex jitħallsu imgħaxx awtomatiku skont l-Artikolu 83 tar-Regolament (KE, Euratom), Nru 1605/2002.

      Magħmul fi Brussell, 8 ta’ Mejju 2009.

            Għall-Kummissjoni

         Androulla VASSILIOU

            Membru tal-Kummissjoni

      (1)  ĠU L 248, 16.9.2002, p. 1.

      (2)  ĠU L 357, 31.12.2002, p. 1.

      (3)  ĠU L 169, 10.7.2000, p. 1.

      (4)  ĠU L 165, 30.4.2004, p. 1 kif emendat bil-ĠU L 191, 28.5.2004, p. 1.

      (5)  ĠU L 269M, 14.10.2005, p. 98.

      ANNESS

         Programm ta’ ħidma għall-2009 dwar strumenti ta’ taħriġ fil-qasam tas-sikurezza tal-ikel, is-saħħa tal-annimali, il-benessri tal-annimali u s-saħħa tal-pjanti

      TAĦRIĠ
      1.   Linji Baġitarji: 17.04 07.01 u 17.04 04.01
      Bażi ġuridika:

                  —

                  Ir-Regolament (KE) Nru 882/2004, l-Artikolu 51 u l-Artikolu 66 (1)b;

                  —

                  Id-Direttiva tal-Kunsill 2000/29/KE, l-Artikolu 2 (1)(i).

            L-azzjoni li se tiġi ffinanzjata minn dan il-baġit għandha l-għan li tiżviluppa, torganizza u twettaq korsijiet ta’ taħriġ u workshops jew seminars fil-Komunità u f’pajjiżi terzi biex tiżgura li ħaddiema li jwettqu kontrolli uffiċjali huma mħarrġa kif xieraq. Permezz ta’ dawn il-korsijiet u seminars ta’ taħriġ, uffiċjali tal-gvern, awtoritajiet nazzjonali u esperti tal-laboratorji, għandhom jiġu mgħarrfa u mħarrġa dwar il-leġiżlazzjoni Komunitarja dwar l-għalf u l-ikel u r-rekwiżiti ta’ kontroll għall-għalf u l-ikel li jista’ jiġi permess fis-swieq Komunitarji.
      Il-Kummissjoni tikkontribwixxi għat-taħriġ ta’ uffiċjali fl-Istati Membri billi tissupplimenta t-taħriġ miksub f’livell nazzjonali b’taħriġ f’aspetti li huma rilevanti minn perspettiva Komunitarja.
      Għall-2009, l-azzjonijiet ta’ taħriġ se jkunu dwar is-suġġetti li ġejja:

                  —

                  Proċeduri ta’ kontroll għall-ikel u l-għalf imsejsa fuq prinċipji tal-HACCP (Analiżi tal-Periklu u l-Punti ta’ Kontroll Kritiċi); metodi ta’ verifika biex ikun ivverifikat it-twettiq tas-sistemi HACCP;

                  —

                  Prevenzjoni għas-saħħa tal-annimali u kontrolli;

                  —

                  L-Iġjene u l-Kontroll tal-Ikel: prodotti tal-ħut, tal-laħam u tal-ħalib;

                  —

                  Il-ħarsien minn, il-kontroll u l-qerda tal-Enċefalopatija Sponġiformi li Tinxtered;

                  —

                  Kontrolli tas-Saħħa tal-Pjanti;

                  —

                  Materjali ta’ Kuntatt mal-Ikel;

                  —

                  Analiżi OĠM;

                  —

                  Regoli dwar l-ikel u rekwiżiti għall-importazzjoni tal-ikel tal-UE;

                  —

                  Dijanjożi u kontroll ta’ Influwenza tat-Tjur Patoġenika Ħafna;

                  —

                  Kwistjonijiet oħra dwar il-benessri u saħħa tal-annimali, is-saħħa tal-pjanti u s-sikurezza tal-ikel, kooperazzjoni ma’ Organizzazzjonijiet Internazzjonali oħra għat-taħriġ dwar is-sikurezza tal-ikel.
                  (EUR 12 300 000)

            Finanzjament permezz ta’ akkwist pubbliku.
      L-ammont baġitarju globali riservat għall-akkwisti matul is-sena jammonta għal EUR 12 300 000.
      Għal kull waħda mill-kwistjonijiet tekniċi msemmija hawn fuq se jiġi ffirmat kuntratt wieħed, jew aktar, ta’ servizz speċifiku. Huwa stmat li se jiġu ffirmati madwar 14-il kuntratt ta’ servizz. Kuntratturi esterni huma nvoluti l-aktar fl-aspetti organizzattivi u loġistiċi tal-attivitajiet ta’ taħriġ.
      L-għan huwa li titnieda proċedura ta’ akkwist kemm jista’ jkun malajr (bejn Marzu u Ġunju) biex il-kuntratti jiġu ffirmati matul l-2009.
      EUR 12 000 000 (finanzjament ta’ miżuri tas-sikurezza tal-ikel skont ir-Regolament (KE) Nru 882/2004 u d-Direttiva 2000/29/KE) minn EUR 12 300 000 se jiġu mmaniġjati u implimentati mill-Aġenzija (id-Deċiżjoni tal-Kummissjoni 2008/544/KE (1). It-EUR 300 000 li jibqa’ se jintużaw mill-Kummissjoni biex ikopru l-programm dwar l-OĠM.
      2.   Linja baġitarja: 17.01.04.05
      Bażi ġuridika:

                  —

                  Ir-Regolament (KE) Nru 882/2004, l-Artikolu 66 (1)(c).

            L-azzjonijiet li jridu jiġu ffinanzjati skont dan il-baġit huma immirati biex iniedu:

                  —

                  Proġett pilota e-taħriġ dwar programmi speċifiċi ta’ taħriġ biex iħallu “Taħriġ Aħjar għal Ikel Aktar Sikur” jilħaq udjenza usa ta’ persunal li qed iwettaq kontrolli uffiċjali kemm fi Stati Membri tal-UE u f’pajjiżi terzi;

                  —

                  Studju biex jidentifika u jiddefinixxi “l-aħjar prassi” fl-attivitajiet ta’ Taħriġ Aħjar għal Ikel Aktar Sikur sabiex jiġi promoss aħjar l-approċċ “ħarreġ lil min iħarreġ” billi jiġu speċifikati strumenti ta’ taħriġ li jridu jiġu adattati għal ħtiġijiet speċifiċi.

            Fl-aħħarnett, biex il-programmi ta’ taħriġ jiġu organizzati aħjar, jeħtieġ li jiġu ffinanzjati tagħmir u strumenti tal-IT, kif ukoll materjal promozzjonali, u appoġġ ta’ tagħrif u komunikazzjoni.
      (EUR 370 000)
      Finanzjament: kuntratti ta’ qafas eżistenti u/jew proċeduri ta’ akkwist pubbliku
      Huwa stmat li se jiġu ffirmati madwar 4 kuntratti ta’ servizz.
      Qafas ta’ żmien indikattiv għal iffirmar tal-kuntratti: bejn Marzu u Lulju.
      3.   Linja baġitarja: 17.01.04.31
      Bażi ġuridika:

                  —

                  Id-Deċiżjoni Nru 2004/858/KE, u b’mod partikolari l-Artikolu 6.

            Dan il-baġit jiffinanzja s-sussidju li jopera tal-Aġenzija għas-sena 2009 marbut mal-programmi skont l-“FP Intestatura 2”. Il-linja ta’ Baġit 17.01.04.31 tiffinanzja s-sussidju li jopera tal-Aġenzija għall-2009 għall-parti relatata mal-programm Taħriġ Aħjar għal-Ikel Sikur. Skont l-Artikolu 12(3) tar-Regolament tal-Kunsill (KE) 58/2003 (2) s-sussidju li jopera għandu jittieħed mill-allokazzjoni finanzjarja għall-progammi tal-Komunità mmaniġjati mill-Aġenzija. Żewġ linji ta’ baġit separati inħolqu bil-baġit 2009 għas-sussidju li jrid jitħallas lill-EAHC, wieħed għall-programmi skont l-Intestatura 2 u ieħor għal programmi skont l-Intestatura 3b tal-Perspettivi Finanzjarji.
      (EUR 1 100 000)
      Sommarju

                  Nru

                  Isem

                  Linja Baġitarja

                  Bażi ġuridika

                  Ammont
                  f’EUR

                  1

                  Taħriġ: kuntratti esterni għat-twettiq ta’ programmi ta’ taħriġ

                  17 04 07 01

                  Ir-Regolament (KE) Nru 882/2004

                  11 300 000

                  17 04 04 01

                  Id-Direttiva 2000/29/KE

                  1 000 000

                  2

                  Taħriġ: rapport annwali, proġett pilota tal-e-taħriġ, l-aħjar prassi, tagħmir u strumenti tal-IT, materjal promozzjonali, appoġġ ta’ tagħrif u komunikazzjoni

                  17 01 04 05

                  Ir-Regolament (KE) Nru 882/2004

                  370 000

                  3

                  Sussidju li jopera

                  17 01 04 31

                  Id-Deċiżjoni 2008/544/KE

                  1 100 000

                  TOTAL

                  13 770 000

         (1)  OJ L 173, 3.7.2008, p. 27.

         (2)  ĠU L 11, 16.1.2003, p. 1.


title: Deċiżjoni tal-Kunsill (PESK) 2017/289 tas-17 ta' Frar 2017 li temenda d-Deċiżjoni (PESK) 2015/2005 li testendi l-mandat tar-Rappreżentant Speċjali tal-Unjoni Ewropea għall-Afganistan

text:
               18.2.2017

               MT

               Il-Ġurnal Uffiċjali tal-Unjoni Ewropea

               L 42/13

         DEĊIŻJONI TAL-KUNSILL (PESK) 2017/289
   tas-17 ta' Frar 2017
   li temenda d-Deċiżjoni (PESK) 2015/2005 li testendi l-mandat tar-Rappreżentant Speċjali tal-Unjoni Ewropea għall-Afganistan
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 33 u 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' Lulju 2013, il-Kunsill adotta d-Deċiżjoni 2013/393/PESK (1) biex ħatar lis-Sur Franz-Michael SKJOLD MELLBIN bħala r-Rappreżentant Speċjali tal-Unjoni Ewropea (RSUE) għall-Afganistan.

               (2)

               Fl-10 ta' Novembru 2015, il-Kunsill adotta d-Deċiżjoni (PESK) 2015/2005 (2) li testendi l-mandat tar-RSUE sat-28 ta' Frar 2017.

               (3)

               Fit-12 ta' Mejju 2016, il-Kunsill ikkonferma l-impenn tal-Unjoni li tappoġġa lill-pulizija ċivili fl-Afganistan lil hinn mit-tlestija tal-missjoni EUPOL Afghanistan fl-2016. Il-Kunsill b'mod partikolari ssottolinja li l-progress miksub mill-Afganistan fir-rispett, il-protezzjoni u l-promozzjoni tad-drittijiet tal-bniedem, u speċjalment id-drittijiet tan-nisa u tat-tfal, għandu jiġi konsolidat u mtejjeb u integrat aktar fl-attivitajiet kollha tal-gvern. Dak l-appoġġ għandu jingħata b'mod partikolari permezz tal-infurzar tal-mandat tar-RSUE għall-Afganistan.

               (4)

               Il-mandat tar-RSUE għandu jiġi estiż għal perijodu ulterjuri ta' sitt xhur.

               (5)

               Ir-RSUE ser jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' timpedixxi li jinkisbu l-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2015/2005 hija emendata kif ġej:

               (1)

               l-Artikolu 1 huwa sostitwit b'dan li ġej:
               “Artikolu 1
               Rappreżentant Speċjali tal-Unjoni Ewropea
               Il-mandat tas-Sur Franz-Michael SKJOLD MELLBIN bħala r-RSUE għall-Afganistan huwa estiż sal-31 ta' Awwissu 2017. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).”;

               (2)

               l-Artikolu 2 huwa sostitwit b'dan li ġej:
               “Artikolu 2
               Objettivi ta' politika
               Ir-RSUE għandu jirrappreżenta lill-Unjoni u jippromovi l-objettivi ta' politika tal-Unjoni fl-Afganistan, f'koordinazzjoni mill-qrib mar-rappreżentanti tal-Istati Membri fl-Afganistan. B'mod aktar speċifiku, ir-RSUE għandu:

                           (a)

                           jikkontribwixxi għall-implimentazzjoni tad-Dikjarazzjoni Konġunta UE-Afganistan, l-Istrateġija tal-UE f'Afghanistan 2014-16 kif ukoll għall-iżvilupp tal-Istrateġija l-ġdida tal-UE fl-Afganistan 2017-2020 u, skont kif ikun meħtieġ, għall-implimentazzjoni tal-Ftehim ta' Kooperazzjoni UE-Afganistan dwar is-Sħubija u l-Iżvilupp (CAPD) u tad-Direzzjoni Konġunta 'l Quddiem dwar kwistjonijiet ta' migrazzjoni bejn l-Afganistan u l-UE;

                           (b)

                           jappoġġa d-djalogu politiku Unjoni-Afganistan;

                           (c)

                           jappoġġa r-rwol ċentrali li għandha n-Nazzjonijiet Uniti (NU) fl-Afganistan b'enfasi partikolari fuq il-kontribut għal assistenza internazzjonali kkoordinata aħjar, biex b'hekk jippromovi l-implimentazzjoni tal-Communiqués tal-Konferenzi ta' Bonn, Chicago, Tokyo, Londra u Brussell, kif ukoll ir-Riżoluzzjonijiet rilevanti tan-NU;

                           (d)

                           jappoġġa l-proċess ta' riforma fl-Afganistan lejn servizz tal-pulizija fdat u effiċjenti li jaħdem f'konformità ma' standards internazzjonali, fi ħdan il-qafas tal-istat tad-dritt u r-rispett għad-drittijiet tal-bniedem.”;

               (3)

               l-Artikolu 3 huwa sostitwit b'dan li ġej:
               “Artikolu 3
               Mandat
               Sabiex jitwettaq il-mandat, ir-RSUE, f'kooperazzjoni mill-qrib mar-rappreżentanti tal-Istati Membri fl-Afganistan, għandu:

                           (a)

                           jippromovi l-fehmiet tal-Unjoni dwar il-proċess politiku u l-iżviluppi fl-Afganistan;

                           (b)

                           iżomm kuntatt mill-qrib ma', u jappoġġa l-iżvilupp ta', istituzzjonijiet Afgani rilevanti, b'mod partikolari l-Gvern u l-Parlament kif ukoll l-awtoritajiet lokali. Għandu wkoll jinżamm kuntatt ma' gruppi politiċi Afgani oħra u atturi rilevanti oħra fl-Afganistan, b'mod partikolari atturi rilevanti fis-soċjetà ċivili;

                           (c)

                           iżomm kuntatt mill-qrib ma' partijiet ikkonċernati internazzjonali u reġjonali rilevanti fl-Afganistan, b'mod partikolari mar-Rappreżentant Speċjali tas-Segretarju-Ġenerali tan-NU u r-Rappreżentant Ċivili Superjuri tal-Organizzazzjoni tat-Trattat tal-Atlantiku tat-Tramuntana (NATO) u ma' sħab u organizzazzjonijiet ewlenin oħrajn;

                           (d)

                           jagħti pariri dwar il-progress miksub biex jintlaħqu l-objettivi tad-Dikjarazzjoni Konġunta UE-Afganistan, tal-Istrateġija tal-UE fl-Afganistan 2014-16, tal-Ftehim ta' Kooperazzjoni UE-Afganistan dwar is-Sħubija u l-Iżvilupp (CAPD) u tal-Communiqués tal-Konferenzi ta' Bonn, Chicago, Tokyo, Londra u Brussell, b'mod partikolari fl-oqsma li ġejjin:

                                       (i)

                                       it-tisħiħ tal-kapaċitajiet ċivili, b'mod partikolari fil-livell sub-nazzjonali;

                                       (ii)

                                       il-governanza tajba, il-ġlieda kontra l-korruzzjoni u l-istabbiliment ta' istituzzjonijiet meħtieġa għall-eżistenza tal-istat tad-dritt, b'mod partikolari ġudikatura indipendenti;

                                       (iii)

                                       ir-riformi elettorali u kostituzzjonali;

                                       (iv)

                                       ir-riformi fis-settur tas-sigurtà, inkluż it-tisħiħ ta' istituzzjonijiet ġudizzjarji u l-istat tad-dritt, l-armata nazzjonali u l-forza tal-pulizija, u b'mod partikolari, l-iżvilupp tas-servizz tal-pulizija ċivili;

                                       (v)

                                       il-promozzjoni tat-tkabbir, b'mod partikolari permezz tal-agrikoltura u l-iżvilupp rurali;

                                       (vi)

                                       ir-rispett għall-obbligi internazzjonali tal-Afganistan b'rabta mad-drittijiet tal-bniedem, inkluż ir-rispett għad-drittijiet ta' persuni li jagħmlu parti minn minoranzi u d-drittijiet tan-nisa u t-tfal;

                                       (vii)

                                       ir-rispett għall-prinċipji demokratiċi u l-istat tad-dritt;

                                       (viii)

                                       it-trawwim tal-parteċipazzjoni tan-nisa fl-amministrazzjoni pubblika, fis-soċjetà ċivili u, f'konformità mar-Riżoluzzjoni 1325(2000) tal-Kunsill tas-Sigurtà tan-NU, fil-proċessi ta' paċi;

                                       (ix)

                                       ir-rispett għall-obbligi internazzjonali tal-Afganistan, inkluża l-kooperazzjoni fl-isforzi internazzjonali għall-ġlieda kontra t-terroriżmu, it-traffikar illeċitu tad-droga, it-traffikar tal-bnedmin u l-proliferazzjoni tal-armi u ta' armi ta' qerda massiva u ta' materjali relatati;

                                       (x)

                                       il-faċilitazzjoni tal-assistenza umanitarja u r-ritorn b'mod ordnat ta' refuġjati u ta' persuni spostati internament; u

                                       (xi)

                                       it-tisħiħ tal-effettività tal-preżenza u tal-attivitajiet tal-Unjoni fl-Afganistan u l-kontribut għal:

                                                   —

                                                   il-formulazzjoni tar-rapport ta' implimentazzjoni dwar l-Istrateġija tal-UE fl-Afganistan 2014-16, kif mitlub mill-Kunsill;

                                                   —

                                                   il-formulazzjoni tal-Istrateġija UE-Afganistan 2017-20 ġdida;

                                                   —

                                                   l-implimentazzjoni tad-Direzzjoni Konġunta 'l Quddiem dwar kwistjonijiet ta' migrazzjoni bejn l-Afganistan u l-UE;

                           (e)

                           appoġġ għall-iżvilupp ta' servizz tal-pulizija fl-Afganistan, jiġifieri permezz ta':

                                       (i)

                                       monitoraġġ u konsulenza lill-awtoritajiet Afgani f'livell strateġiku biex jitjieb l-iżvilupp fit-tul ta' tmexxija u l-kapaċità ta' teħid ta' deċiżjonijiet bil-għan li titrawwem il-kapaċità tal-pulizija ċivili fi ħdan il-Pulizija Nazzjonali Afgana (ANP);

                                       (ii)

                                       monitoraġġ u konsulenza lill-Ministeru tal-Intern (MoIA) dwar aspetti magħżulin relatati mar-riforma tal-MoIA u l-professjonalizzazzjoni tal-ANP, bħall-implimentazzjoni ta' politiki relatati mal-pulizija fil-komunità, mal-pulizija mmexxija mill-intelligence, mal-investigazzjonijiet kriminali;

                                       (iii)

                                       monitoraġġ u konsulenza liċ-Ċentru tal-Ġustizzja Kontra l-Korruzzjoni fil-Ministeru tal-Ġustizzja għall-iżvilupp tal-kapaċità u l-kapaċitajiet biex tiġi indirizzata l-korruzzjoni fis-settur pubbliku fil-livelli għoljin;

                           (f)

                           il-parteċipazzjoni attiva f'fora ta' koordinazzjoni lokali bħall-Bord Konġunt ta' Koordinazzjoni u Monitoraġġ, waqt li l-Istati Membri mhux parteċipanti jinżammu infurmati b'mod sħiħ dwar id-deċiżjonijiet meħudin f'dawn il-livelli;

                           (g)

                           il-parteċipazzjoni fi, u l-konsulenza dwar, il-pożizzjonijiet tal-Unjoni f'konferenzi internazzjonali fir-rigward tal-Afganistan b'kuntatti mill-qrib mal-awtoritajiet Afgani u mas-sħab internazzjonali prinċipali;

                           (h)

                           it-teħid ta' rwol attiv fil-promozzjoni tal-kooperazzjoni reġjonali permezz ta' inizjattivi rilevanti inkluż il-Proċess tal-Qalb tal-Asja/Istanbul u l-Konferenza Reġjonali għall-Kooperazzjoni Ekonomika dwar l-Afganistan (RECCA);

                           (i)

                           il-kontribuzzjoni għall-implimentazzjoni tal-politika tal-Unjoni dwar id-drittijiet tal-bniedem u tal-Linji Gwida tal-UE dwar id-Drittijiet tal-Bniedem, b'mod partikolari fir-rigward tan-nisa u t-tfal f'żoni milquta minn konflitti, speċjalment bil-monitoraġġ u l-indirizzar tal-iżviluppi f'dan ir-rigward;

                           (j)

                           l-għoti, skont kif ikun meħtieġ, ta' appoġġ għal proċessi ta' paċi li jkunu inklużivi u taħt tmexxija Afgana, li jwasslu għal soluzzjonijiet politiċi negozjati u rikonċiljazzjoni dejjiema f'konformità mal-paragrafu 25 tal-Communiqué mill-parteċipanti fil-Konferenza ta' Brussell dwar l-Afganistan, is-sħubija għall-prosperità u l-paċi.”;

               (4)

               fl-Artikolu 5, fil-paragrafu 1 jiżdied is-subparagrafu li ġej:
               “L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Marzu 2017 sal-31 ta' Awwissu 2017 għandu jkun ta' EUR 5 700 000.”;

               (5)

               l-Artikolu 14 huwa sostitwit b'dan li ġej:
               “Artikolu 14
               Rieżami
               L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jiġu rieżaminati regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport komprensiv dwar l-implimentazzjoni tal-mandat sal-aħħar tal-mandat tiegħu.”.

         Artikolu 2
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta' Frar 2017.

            Għall-Kunsill

            Il-President

         E. BARTOLO

      (1)  Deċiżjoni tal-Kunsill 2013/393/PESK tat-22 ta' Lulju 2013 li temenda d-Deċiżjoni 2013/382/PESK li testendi l-mandat tar-Rappreżentant Speċjali tal-Unjoni Ewropea għall-Afganistan (ĠU L 198, 23.7.2013, p. 47).

      (2)  Deċiżjoni tal-Kunsill (PESK) 2015/2005 tal-10 ta' Novembru 2015 li testendi l-mandat tar-Rappreżentant Speċjali tal-Unjoni Ewropea għall-Afganistan (ĠU L 294, 11.11.2015, p. 53).


title: 2010/489/UE: Deċiżjoni tal-Kunsill tat- 12 ta’ Lulju 2010 dwar l-iffirmar ta’ Ftehim bejn l-Unjoni Ewropea u l-Gvern tar-Repubblika Federattiva tal-Brażil dwar is-sikurezza fl-avjazzjoni ċivili

text:
               16.9.2010

               MT

               Il-Ġurnal Uffiċjali tal-Unjoni Ewropea

               L 243/1

         DEĊIŻJONI TAL-KUNSILL
   tat-12 ta’ Lulju 2010
   dwar l-iffirmar ta’ Ftehim bejn l-Unjoni Ewropea u l-Gvern tar-Repubblika Federattiva tal-Brażil dwar is-sikurezza fl-avjazzjoni ċivili
   (2010/489/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, b’mod partikolari l-Artikolu 100(2) u l-Artikolu 207(4) flimkien mal-Artikolu 218(5) u l-ewwel subparagrafu tal-Artikolu 218(8) tiegħu,
   Wara li kkunsidra l-proposta mill-Kummissjoni,
   Billi:

               (1)

               Il-Kummissjoni nnegozjat, f’isem l-Unjoni Ewropea, Ftehim dwar is-sikurezza fl-avjazzjoni ċivili mal-Gvern tar-Repubblika Federattiva tal-Brażil skont id-Deċiżjoni tal-Kunsill tad-9 ta’ Ottubru 2009 li tawtorizza lill-Kummissjoni biex tiftaħ in-negozjati.

               (2)

               Il-Ftehim innegozjat mill-Kummissjoni għandu jiġi ffirmat, soġġett għall-konklużjoni possibbli tiegħu fi stadju aktar tard.

               (3)

               L-Istati Membri għandhom jieħdu l-miżuri meħtieġa biex jiżguraw li l-ftehimiet bilaterali tagħhom mal-Brażil dwar l-istess suġġett jintemmu mid-data tad-dħul fis-seħħ tal-Ftehim,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim bejn l-Unjoni Ewropea u l-Gvern tar-Repubblika Federattiva tal-Brażil dwar is-sikurezza fl-avjazzjoni ċivili (minn hawn ’il quddiem “il-Ftehim”) huwa b’dan approvat f’isem l-Unjoni, soġġett għall-konklużjoni tal-Ftehim (1).
   Artikolu 2
   Il-President tal-Kunsill huwa b’dan awtorizzat sabiex jaħtar il-persuna/i bis-setgħa li jiffirma(w) (i)l-Ftehim f’isem l-Unjoni, soġġett għall-konklużjoni tiegħu.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-12 ta’ Lulju 2010.

            Għall-Kunsill

            Il-President

         S. LARUELLE

      (1)  It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.


title: Deċiżjoni tal-Kunsill tal-14 ta' April 2014 li tipprovdi assistenza makrofinanzjarja lill-Ukraina

text:
                  15.4.2014

                  MT

                  Il-Ġurnal Uffiċjali tal-Unjoni Ewropea

                  L 111/85

         DEĊIŻJONI TAL-KUNSILL
         tal-14 ta' April 2014
         li tipprovdi assistenza makrofinanzjarja lill-Ukraina
         (2014/215/UE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 213 tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Ir-relazzjonijiet bejn l-Unjoni Ewropea u l-Ukraina qegħdin jiżviluppaw fi ħdan il-qafas tal-Politika Ewropea tal-Viċinat (PEV) u s-Sħubija tal-Lvant. Il-Ftehm ta' Sħubija u Kooperazzjoni bejn l-Unjoni u l-Ukraina daħal fis-seħħ fl-1 ta' Marzu 1998. Id-djalogu politiku bilaterali u l-kooperazzjoni ekonomika kienu mtejba ulterjorment fil-qafas tal-Aġenda ta' Assoċjazzjoni bejn l-UE u l-Ukraina adottata fit-23 ta' Novembru 2009. Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħha, minn naħa, u l-Ukraina min-naħa l-oħra (“il-Ftehim ta; Assoċjazzjoni”), li jinkludi Żona ta' Kummerċ Ħieles Profonda u Komprensiva (DCFTA), ġie nnegozjat mill-2007 sal-2011 u ġie inizjalatat fl-2012. Fil-21 ta' Novembru 2013, il-Kabinett tal-Ministri tal-Ukraina ddeċieda li jissospendi l-iffirmar tal-Ftehim ta' Assoċjazzjoni. Madankollu, minn meta rreżenja l-gvern tal-Ukraina fi Frar 2014, il-gvern attwali tal-Ukraina iddikjara r-rieda tiegħu li jiffirma il-Ftehim ta' Assoċjazzjoni fil-ġejjieni qrib. Fis-6 ta' Marzu 2014, il-Kunsill Ewropew iddikjara fl-Istqarrija tiegħu dwar l-Ukraina l-impenn tiegħu li jiffirma fi żmien qasir il-kapitoli politiċi kollha tal-Ftehim ta' Assoċjazzjoni, u li unilateralment jadotta miżuri li jippermettu lill-Ukraina tibbenefika sostanzjalment mid-DCFTA.
                     Il-proposta għal Regolament tal-Parlament Ewropew u tal-Kunsill għal dak il-għan ġiet adottata mill-Kummissjoni fil-11 ta' Marzu 2014.

                     (2)

                     Il-kriżi politika attwali għandha konsegwenzi tassew negattivi fuq l-istabbiltà ekonomika u finanzjarja diġà prekarja tal-Ukraina. L-Ukraina qed tiffaċċa bilanċ ta' pagamenti u sitwazzjoni fiskali dgħajfa ħafna u li sejrin għall-agħar b'mod rapidu, bl-ekonomija dieħla f'riċessjoni mill-ġdid. L-interruzzjoni de facto tal-assistenza tar-Russja skont il-pakkett tagħha ta' USD 15-il biljun, u t-tmiem imħabbar tal-prezzijiet tal-gass mraħħsa mogħtija minn qabel mill-kumpanija Gazprom minn April 2014, se jagħmlu s-sitwazzjoni saħansitra aktar agħar. F'dawn iċ-ċirkostanzi, l-Ukraina qed tiffaċċa riskju serju ta' inadempjenza fil-futur qrib.

                     (3)

                     Wara r-riżenja tal-gvern preċedenti, inħatar President Interim ġdid u l-Parlament tal-Ukraina appunta gvern ġdid fit-22 u fis-27 ta' Frar 2014 rispettivament. Għalkemm il-Kostituzzjoni tal-Ukraina tal-2004 ġiet riintegrata u l-elezzjonijiet presidenzjali tħabbru għall-25 ta' Mejju 2014, l-Ukraina ma setgħetx terġa' lura għall-istabbiltà politika, minħabba li s-sovranità u l-integrità territorjali tagħha riċentement ġew vjolati mill-Federazzjoni Russa.

                     (4)

                     F'dan il-kuntest, l-Ukraina teħtieġ assistenza finanzjarja urġenti minn kredituri u donaturi internazzjonali. Jekk id-deċiżjoni li tingħata tali assistenza finanzjarja kellha tiġi adottata mill-Parlament Ewropew u mill-Kunsill skont l-Artikolu 212 tat-Trattat dwar il-Funzjonament tal-Unjoni Ewropea (TFUE) taħt il-proċedura leġislattiva ordinarja, l-iżborż rapidu tal-assistenza makrofinanzjarja tal-Unjoni lill-Ukraina (“l-assistenza makrofinanzjarja tal-Unjoni”) fl-ewwel nofs tal-2014 ma jkunx possibbli, u għalhekk ma jiġux indirizzati l-ħtiġijiet finanzjarji urġenti tal-Ukraina. Għalhekk huwa ġġustifikat li l-assistenza makrofinanzjarja tal-Unjoni tkun ipprovduta abbazi ta' Deċiżjoni tal-Kunsill adottata skont l-Artikolu 213 TFUE.

                     (5)

                     L-urġenza tal-assistenza hija relatata mal-ħtieġa immedjata mill-Ukraina għall-fondi, flimkien ma' dawk li se jkunu pprovduti minn istituzzjonijiet finanzjarji internazzjonali oħra u donaturi bilaterali oħra u mal-assistenza makrofinanzjarja provduta mid-Deċiżjoni tal-Kunsill 2002/639/KE (1) u d-Deċiżjoni Nru 646/2010/UE tal-Parlament Ewropew u tal-Kunsill (2).

                     (6)

                     Il-kriżi attwali fl-Ukraina tiġġustifika l-użu eċċezzjonali tal-proċedura urġenti skont l-Artikolu 213 TFUE. Din id-deċiżjoni li tipprovdi l-assistenza makrofinanzjarja lill-Ukraina hija mingħajr preġudizzju għal operazzjonijiet oħra tal-assistenza mikrofinanzjarja fil-ġejjieni.

                     (7)

                     Mir-reżenja tal-gvern tal-Ukraina, f'okkażjonijiet varji, l-Unjoni ddikjarat l-impenn tagħha li tappoġġa l-gvern il-ġdid tal-Ukraina fil-miri tiegħu biex jistabbilizza s-sitwazzjoni u jfittex li jsegwi t-triq tar-riformi. L-Unjoni ddikjarat ukoll li hija lesta li tappoġġa bis-sħiħ l-isforzi tal-komunità internazzjonali u tal-istituzzjonijiet finanzjarji internazzjonali, b'mod partikolari tal-Fond Monetarju Internazzjonali (FMI), fir-rigward ta' pakkett ta' assistenza internazzjonali massal biex jindirizza l-ħtiġijiet urġenti tal-Ukraina, abbażi ta' impenn ċar tal-Ukraina favur ir-riformi. L-appoġġ finanzjarju mill-Unjoni lill-Ukraina huwa konsistenti mal-politika tal-Unjoni kif stabbilit fil-Politika Ewropea tal-Viċinat u fis-Sħubija tal-Lvant.

                     (8)

                     L-assistenza makrofinanzjarja tal-Unjoni għandha tkun strument finanzjarju eċċezzjonali ta' appoġġ mingħajr irbit u mingħajr deżinjazzjoni għall-bilanċ tal-pagamenti, li għandha l-għan li tindirizza l-ħtiġijiet finanzjarji esterni immedjati tal-benefiċjarju u għandha tirfed l-implimentazzjoni ta' programm ta' politika li fih miżuri qawwija ta' riforma strutturali u ta' aġġustament immedjat maħsuba biex itejbu l-pożizzjoni tal-bilanċ tal-pagamenti fuq perjodu ta' żmien qasir.

                     (9)

                     L-awtoritajiet tal-Ukraina u l- FMI huma mistennija li ma jdumux ma jaqblu dwar programm ekonomiku li jkun appoġġat minn arranġament ta' finanzjament mal-FMI.

                     (10)

                     Fil-5 ta' Marzu 2014, fid-dawl tas-sitwazzjoni tal-bilanċ tal-pagamenti fl-Ukraina li qalbet mill-ħażin għall-agħar, il-Kummissjoni ħabbret pakkett ta' sostenn, li kien jinkludi l-assistenza makrofinanzjarja proposta tal-Unjoni. Dak il-pakkett ġie approvat mill-Kunsill Ewropew Straordinarju tas-6 ta' Marzu 2014. Dak il-pakkett jinkludi assistenza finanzjarja ta' EUR 11-il biljun għall-perjodu bejn l-2014 u l-2020 tinkludi ammont totali ta' EUR 1,565 biljun f'għotjiet għall-istess perjodu mmobilizzati fl-Istrument Ewropew tal-Viċinat, il-Faċilità ta' Investiment tal-Viċinat, l-Istrument li jikkontribwixxi għall-Istabilità u l-Paċi u mill-baġit tal-Politika Estera u ta' Sigurtà Komuni.
                     L-iżborż tal-assistenza makrofinanzjarja provdut mid-Deċiżjoni 2002/639/KE u d-Deċiżjoni Nru 646/2010/UE jsir malli l-programm tal-FMI jidħol fis-seħħ.

                     (11)

                     Minħabba li l-Ukraina hija pajjiż kopert mill-PEV, hija eliġibbli biex tirċievi l-assistenza makrofinanzjarja tal-Unjoni.

                     (12)

                     Fid-dawl li l-ħtiġijiet finanzjarji esterni tal-Ukraina li sejrin għall-agħar b'mod drastiku huma mistennija jkunu ogħla milli se jkun ipprovdut mill-FMI u l-istituzzjonijiet multilaterali l-oħrajn, l-assistenza makrofinanzjarja urġenti tal-Unjoni li għandha tingħata lill-Ukraina, fiċ-ċirkostanzi eċċezzjonali attwali, għandha tkun ikkunsidrata bħala reazzjoni xierqa għat-talba tal-Ukraina biex tappoġġa l-istabbilizzazzjoni finanzjarja. L-assistenza makrofinanzjarja tal-Unjoni għandha tappoġġa l-istabbilizzazzjoni ekonomika u l-programm ta' riformi strutturali tal-Ukraina, filwaqt li tissupplimenta r-riżorsi li huma disponibbli taħt l-arranġament finanzjarju tal-FMI.

                     (13)

                     L-assistenza makrofinanzjarja tal-Unjoni għandu jkollha l-għan li tappoġġa l-ħolqien mill-ġdid ta' sitwazzjoni finanzjarja esterna sostenibbli għall-Ukraina, u b'hekk tappoġġa l-iżvilupp ekonomiku u soċjali tagħha.

                     (14)

                     L-ammont tal-assistenza makrofinanzjarja tal-Unjoni huwa bbażat fuq estimu preliminari tal-ħtiġijiet ta' finanzjament estern residwu tal-Ukraina u jqis il-kapaċità tagħha ta' awtofinanzjament bir-riżorsi proprji, partikolarment ir-riservi internazzjonali għad-dispożizzjoni tagħha. L-assistenza makrofinanzjarja tal-Unjoni għandha tikkomplimenta l-programmi u r-riżorsi pprovduti mill-FMI u l-Bank Dinji. Id-determinazzjoni tal-ammont tal-assistenza tqis ukoll il-ħtieġa li tiġi żgurata l-kondiviżjoni ġusta tal-piż bejn l-Unjoni u donaturi oħrajn, kif ukoll l-implimentazzjoni diġà eżistenti tal-istrumenti ta' finanzjament esterni l-oħrajn tal-Unjoni fl-Ukraina u l-valur miżjud tal-involviment ġenerali tal-Unjoni.

                     (15)

                     Il-Kummissjoni għandha tiżgura li l-assistenza makrofinanzjarja tal-Unjoni tkun legalment u sostanzjalment konformi mal-prinċipji, objettivi u miżuri ewlenin meħuda fl-oqsma differenti tal-azzjoni esterna u linji ta' politika oħra rilevanti tal-Unjoni.

                     (16)

                     L-assistenza makrofinanzjarja tal-Unjoni għandha tappoġġa l-politika esterna tal-Unjoni rigward l-Ukraina. Is-servizzi tal-Kummissjoni u s-Servizz Ewropew għall-Azzjoni Esterna għandhom jaħdmu mill-qrib matul l-operazzjoni ta' assistenza makrofinanzjarja kollha bil-għan li jikkoordinaw il-politika esterna tal-Unjoni u li jiggarantixxu l-konsistenza tagħha.

                     (17)

                     L-assistenza makrofinanzjarja tal-Unjoni għandha tappoġġa l-impenn tal-Ukraina fir-rigward tal-valuri kondiviżi mal-Unjoni, fosthom id-demokrazija, l-istat tad-dritt, il-governanza tajba, ir-rispett għad-drittijiet tal-bniedem, l-iżvilupp sostenibbli u t-tnaqqis fil-faqar, kif ukoll l-impenn tiegħu għall-prinċipji ta' kummerċ miftuħ, ibbażat fuq ir-regoli u b'mod ġust.

                     (18)

                     Prekundizzjoni għall-għoti tal-assistenza makrofinanzjarja tal-Unjoni għandha tkun li l-Ukraina tirrispetta l-mekkaniżmi demokratiċi effettivi, inklużi s-sistema parlamentari b'diversi partiti, l-istat tad-dritt u tiggarantixxi r-rispett għad-drittijiet tal-bniedem. Barra minn hekk, l-objettivi speċifiċi tal-assistenza makrofinanzjarja tal-Unjoni għandhom ikunu li jssaħħu l-effiċjenza, it-trasparenza u r-responsabbiltà fis-sistemi tal-maniġment tal-finanzi pubbliċi fl-Ukraina, u jippromwovu r-riformi strutturali li għandhom l-għan li jappoġġaw it-tkabbir sostenibbli u l-konsolidazzjoni fiskali. Kemm it-twettiq tal-prekundizzjoni kif ukoll il-ksib ta' dawk l-objettivi għandhom jiġu regolarment sorveljati mill-Kummissjoni.

                     (19)

                     Biex ikun żgurat li l-interessi finanzjarji tal-Unjoni konnessi mal-assistenza makrofinanzjarja tal-Unjoni jiġu mħarsa b'mod effiċjenti, l-Ukraina għandha tieħu miżuri xierqa fir-rigward tal-prevenzjoni ta', u l-ġlieda kontra l-frodi, il-korruzzjoni u kull irregolarità oħra marbuta mal-assistenza. Barra minn hekk, għandu jsir provvediment biex il-Kummissjoni twettaq kontrolli u biex il-Qorti tal-Awdituri twettaq l-awditi.

                     (20)

                     Ir-rilaxx tal-assistenza makrofinanzjarja tal-Unjoni huwa mingħajr preġudizzju għas-setgħat tal-Parlament Ewropew u tal-Kunsill.

                     (21)

                     L-ammonti li għandhom jiġu pprovduti meħtieġa għall-assistenza makrofinanzjarja għandhom ikunu konsistenti mal-approprjazzjonijiet baġitarji definiti fil-qafas finanzjarju pluriennali.

                     (22)

                     L-assistenza makrofinanzjarja tal-Unjoni għandha tiġi mmaniġjata mill-Kummissjoni. Sabiex ikun żgurat li l-Parlament Ewropew u l-Kunsill jkunu jistgħu jsegwu l-implimentazzjoni ta' din id-Deċiżjoni, il-Kummissjoni għandha tinfurmahom regolarment bl-iżviluppi marbutin mal-għajnuna u tipprovdilhom id-dokumenti rilevanti.

                     (23)

                     Sabiex jiġu żgurati kundizzjonijiet uniformi għall-implimentazzjoni ta' din id-Deċiżjoni, il-Kummissjoni għandha tingħata setgħat ta' implimentazzjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill (3),

               ADOTTA DIN ID-DEĊIŻJONI:

            Artikolu 1

               1.   L-Unjoni tagħmel l-assistenza finanzjarja disponibbli għall-Ukraina bl-ammont massimu ta' EUR 1 biljun, sabiex jiġu appoġġati l-istabbiltà ekonomika u r-riformi tal-Ukraina (“l-assistenza makrofinanzjarja tal-Unjoni”). L-assistenza għandha tikkontribwixxi lejn il-ħtiġijiet tal-bilanċ tal-pagamenti urġenti kif identifikati fil-programm ekonomiku tal-gvern appoġġat mill-FMI.

               2.   L-ammont sħiħ tal-assistenza makrofinanzjarja tal-Unjoni għandu jkun ipprovdut lill-Ukraina fil-forma ta' self. Il-Kummissjoni għandha tingħata s-setgħa, f'isem l-Unjoni, biex tissellef il-fondi meħtieġa mis-swieq kapitali jew minn istituzzjonijiet finanzjarji u ssellifhom lill-Ukraina. Is-self għandu jkollu maturità massima ta' 15-il sena.

               3.   Ir-rilaxx tal-assistenza makrofinanzjarja tal-Unjoni għandu jiġi ġestit mill-Kummissjoni b'mod konsistenti mal-ftehimiet jew l-arranġamenti milħuqa bejn l-FMI u l-Ukraina u mal-prinċipji u l-objettivi prinċipali tar-riformi ekonomiċi stabbiliti fl-Aġenda ta' Assoċjazzjoni UE-Ukraina maqbula skont il-PEV.

               4.   Il-Kummissjoni għandha tinforma regolarment lill-Parlament Ewropew u lill-Kunsill dwar l-iżviluppi fir-rigward tal-assistenza makrofinanzjarja tal-Unjoni, inkluż l-iżborż tagħha, u tipprovdi lil dawk l-istituzzjonijiet id-dokumenti rilevanti fi żmien debitu.

               5.   L-assistenza makrofinanzjarja tal-Unjoni għandha ssir disponibbli għal perjodu ta' sena li jibda mill-ewwel jum wara d-dħul fis-seħħ tal-Memorandum ta' Qbil imsemmi fl-Artikolu 3(1) ta' din id-Deċiżjoni. Il-perjodu ta' disponibbiltà jista' jiġi estiż b'deċiżjoni tal-Kunsill fuq proposta mill-Kummissjoni.

               6.   Fejn il-ħtiġijiet ta' finanzjament tal-Ukraina jonqsu b'mod fundamentali matul il-perjodu ta' ħlas tal-assistenza makrofinanzjarja tal-Unjoni meta mqabbel mal-previżjonijiet inizjali, il-Kummissjoni, filwaqt li taġixxi f'konformità mal-proċedura ta' eżami msemmija fl-Artikolu 7(2), għandha tnaqqas l-ammont tal-assistenza jew tissospendiha jew tħassarha.

            Artikolu 2
            Prekundizzjoni għall-għoti tal-assistenza makrofinanzjarja tal-Unjoni għandha tkun li l-Ukraina tirrispetta l-mekkaniżmi demokratiċi effettivi, inklużi s-sistema parlamentari b'diversi partiti, l-istat tad-dritt u tiggarantixxi r-rispett għad-drittijiet tal-bniedem.
            Il-Kummissjoni għandha tissorvelja l-ilħuq ta' din il-prekundizzjoni matul iċ-ċiklu tal-ħajja sħiħ tal-assistenza makrofinanzjarja tal-Unjoni.
            Dan l-Artikolu għandu japplika f'konformità mad-Deċiżjoni tal-Kunsill 2010/427/UE (4).

            Artikolu 3

               1.   Il-Kummissjoni, f'konformità mal-proċedura ta' eżami msemmija fl-Artikolu 7(2), għandha tilħaq ftehim mal-awtoritajiet tal-Ukraina dwar politika ekonomika u kundizzjonijiet finanzjarji definiti b'mod ċar, ikkonċentrati fuq riformi strutturali u finanzi pubbliċi sodi, li l-assistenza makrofinanzjarja tal-Unjoni għandha tkun soġġetta għalihom, li għandhom jitniżżlu f'Memorandum ta' Qbil li jinkludi perjodu taż-żmien għall-ilħuq ta' dawk il-kundizzjonijiet.
               Il-politika ekonomika u l-kundizzjonijiet finanzjarji stabbiliti fil-Memorandum ta' Qbil għandhom ikunu konsistenti mal-ftehimiet jew qbil imsemmija fl-Artikolu 1(3), inklużi l-aġġustament makroekonomiku u l-programmi ta' riforma strutturali implimentati mill-Ukraina, bl-appoġġ tal-FMI.

               2.   Dawk il-kundizzjonijiet għandhom jimmiraw, b'mod partikolari, li jtejbu l-effiċjenza, it-trasparenza u r-responsabbiltà tas-sistemi ta' maniġment tal-finanzi pubbliċi fl-Ukraina, inkluż għall-użu tal-assistenza makrofinanzjarja tal-Unjoni. Il-progress rigward il-ftuħ reċiproku tas-suq, l-iżvilupp ta' kummerċ ġust u bbażat fuq ir-regoli u prijoritajiet oħrajn fil-kuntest tal-politika esterna tal-Unjoni jitqiesu wkoll b'mod debitu fit-tfassil tal-miżuri ta' politika. Il-progress fl-ilħuq ta' dawk l-objettivi għandu jiġi sorveljat regolarment mill-Kummissjoni.

               3.   It-termini finanzjarji ddettaljati tal-assistenza makrofinanzjarja tal-Unjoni għandhom jiġu stipulati fi Ftehim tas-Self li għandu jintlaħaq bejn il-Kummissjoni u l-awtoritajiet tal-Ukraina.

               4.   Il-Kummissjoni għandha tivverifika f'intervalli regolari li l-kundizzjonijiet stipulati fl-Artikolu 4(3) jibqgħu jiġu sodisfatti, inkluż li l-politiki ekonomiċi tal-Ukraina jkunu f'konformità mal-objettivi tal-assistenza makrofinanzjarja tal-Unjoni. Hija u tagħmel dan, il-Kummissjoni għandha tikkoordina mill-qrib mal-FMI u mal-Bank Dinji u, fejn ikun meħtieġ, mal-Parlament Ewropew u l-Kunsill.

            Artikolu 4

               1.   Suġġett għall-kundizzjonijiet fil-paragrafu 3, l-assistenza makrofinanzjarja tal-Unjoni għandha tkun disponibbli mill-Kummissjoni f'żewġ pagamenti parzjali. Id-daqs ta' kull pagament parzjali għandu jiġi stabbilit fil-Memorandum ta' Qbil. Jekk, b'mod eċċezzjonali, iċ-ċirkostanzi jirrikjedu dan, l-assistenza makrofinanzjarja tal-Unjoni tista' ssir disponibbli f'pagament parzjali wieħed.

               2.   L-ammonti tal-assistenza makrofinanzjarja tal-Unjoni għandhom ikunu pprovduti, fejn meħtieġ, skont ir-Regolament tal-Kunsill (KE, Euratom) Nru 480/2009 (5).

               3.   Il-Kummissjoni għandha tiddeċiedi dwar ir-rilaxx tal-pagamenti parzjali soġġett għall-ilħuq tal-kondizzjonijiet kollha li ġejjin:

                           (a)

                           il-prekundizzjoni stabbilita fl-Artikolu 2;

                           (b)

                           rekord sodisfaċenti kontinwu fl-implimentazzjoni ta' programm ta' politika li fih miżuri ta' aġġustament u ta' riforma strutturali appoġġati minn arranġament ta' kreditu mill-FMI mhux prekawzjonarju.;

                           (c)

                           l-implimentazzjoni, f'perjodu ta' żmien speċifiku, tal-politika ekonomika u l-kundizzjonijiet finanzjarji miftiehma fil-Memorandum ta' Qbil.

                     Fil-każ li jkun previst it-tieni pagament parzjali, dan ma għandux isir qabel ma jgħaddu tliet xhur mir-rilaxx tal-ewwel pagament parzjali.

               4.   Meta l-kundizzjonijiet tal-paragrafu 3 ma jiġux sodisfatti, il-Kummissjoni għandha temporanjament tissospendi jew tħassar l-iżborż tal-assistenza makrofinanzjarja tal-Unjoni. F'tali każijiet, għandha tinforma r-raġunijiet għal dik is-sospensjoni jew it-tħassir lill-Parlament Ewropew u lill-Kunsill.

               5.   L-assistenza makrofinanzjarja tal-Unjoni għandha titħallas lill-Bank Nazzjonali tal-Ukraina.

               6.   L-iżborż għandu jibda minnufih malli l-programm tal-FMI jkun fis-seħħ.

            Artikolu 5

               1.   Għoti u teħid b'self marbutin mal-assistenza makrofinanzjarja tal-Unjoni għandhom isiru fil-munita euro bl-użu tal-istess data tal-valur u ma għandhomx jinvolvu lill-Unjoni fit-trasformazzjoni tal-maturitajiet, jew jesponuha għal kwalunkwe riskju marbut mar-rata tal-kambju jew mar-rata tal-imgħax, jew għal kwalunkwe riskju kummerċjali ieħor.

               2.   Fejn iċ-ċirkostanzi jippermettu, u jekk l-Ukraina titlob dan, il-Kummissjoni tista' tieħu l-passi meħtieġa biex tiżgura li tiddaħħal klawżola dwar ir-rimborż bikri fit-termini u l-kundizzjonijiet tas-self u li din tkun appoġġata minn klawżola korrispondenti fit-termini u l-kundizzjonijiet tal-operazzjonijiet tat-teħid ta' self.

               3.   Fejn iċ-ċirkostanzi jippermettu titjib fir-rata tal-imgħax tas-self, u jekk l-Ukraina titlob dan, il-Kummissjoni tista' tiddeċiedi li tiffinanzja mill-ġdid it-teħid ta' self inizjali kollu, jew parti minnu jew tista' tirristruttura l-kundizzjonijiet finanzjarji korrispondenti. L-operazzjonijiet ta' finanzjament mill-ġdid jew ta' ristrutturar għandhom jitwettqu skont il-paragrafi 1 u 4, u m'għandux ikollhom l-effett li jestendu l-maturità tas-self ikkonċernat jew li jżidu l-ammont ta' kapital pendenti fid-data tal-finanzjament mill-ġdid jew tar-ristrutturar.

               4.   Il-kostijiet kollha mġarrba mill-Unjoni li huma relatati mal-operazzjonijiet ta' għoti jew teħid b'self skont din id-Deċiżjoni għandhom jiġġarrbu mill-Ukraina.

               5.   Il-Kummissjoni għandha tinforma lill-Parlament Ewropew u l-Kunsill dwar l-iżviluppi fl-operazzjonijiet imsemmija fil-paragrafi 2 u 3.

            Artikolu 6

               1.   L-assistenza makrofinanzjarja tal-Unjoni għandha tiġi implimentata skont ir-Regolament (UE, Euratom) Nru 966/2012 tal-Parlament Ewropew u tal-Kunsill (6) u r-Regolament ta' Delega tal-Kummissjoni (UE) Nru 1268/2012 (7).

               2.   L-implimentazzjoni tal-assistenza makrofinanzjarja tal-Unjoni għandha tkun taħt maniġment dirett.

               3.   Il-Memorandum ta' Qbil u l-Ftehim tas-Self li jridu jiġu miftiehma mal-awtoritajiet tal-Ukraina għandu jkun fihom dispożizzjonijiet:

                           (a)

                           li jiżguraw li l-Ukraina tivverifika regolarment li l-finanzjament ipprovdut mill-baġit tal-Unjoni jkun intuża kif suppost, li din tieħu miżuri xierqa biex tipprevjeni l-irregolaritajiet u l-frodi u, jekk ikun meħtieġ, tieħu azzjoni legali biex tirkupra kwalunkwe fondi pprovduti skont din id-Deċiżjoni li jkunu ġew miżapproprjati;

                           (b)

                           li jiżguraw il-protezzjoni tal-interessi finanzjarji tal-Unjoni, b'mod partikolari billi jipprovdu miżuri speċifiċi fir-rigward tal-prevenzjoni ta', u l-ġlieda kontra l-frodi, il-korruzzjoni u kwalunkwe irregolarità oħra li taffettwa l-assistenza makrofinanzjarja tal-Unjoni, f'konformità mar-Regolament tal-Kunsill (KE, Euratom) Nru 2988/95 (8), ir-Regolament tal-Kunsill (Euratom, KE) Nru 2185/96 (9) u r-Regolament (UE, Euratom) Nru 883/2013 tal-Parlament Ewropew u tal-Kunsill (10);

                           (c)

                           li jawtorizzaw espressament lill-Kummissjoni, inkluż l-Uffiċċju Ewropew Kontra l-Frodi, jew lir-rappreżentanti tagħha biex iwettqu verifiki, inklużi spezzjonijiet fuq il-post;

                           (d)

                           li jawtorizzaw espressament lill-Kummissjoni u lill-Qorti tal-Awdituri jwettqu awditi matul u wara l-perjodu ta' disponibbiltà tal-assistenza makrofinanzjarja tal-Unjoni, inkluż awditjar ta' dokumenti u awditjar fuq il-post, bħal pereżempju valutazzjonijiet operazzjonali; u

                           (e)

                           li jiżguraw li l-Unjoni hija intitolata għal rimborż bikri tas-self fejn ikun stabbilit li, fir-rigward tal-maniġment tal-assistenza makrofinanzjarja tal-Unjoni, l-Ukraina wettqet kwalunkwe att ta' frodi jew ta' korruzzjoni jew kwalunkwe attività illegali li hija ta' detriment għall-interessi finanzjarji tal-Unjoni.

               4.   Matul l-implimentazzjoni tal-assistenza makrofinanzjarja tal-Unjoni, il-Kummissjoni għandha tissorvelja, permezz ta' valutazzjonijiet operazzjonali, il-validità tal-arranġamenti finanzjarji tal-Ukraina, il-proċeduri amministrattivi u l-mekkaniżmi ta' kontroll interni u esterni li huma rilevanti għall-assistenza.

            Artikolu 7

               1.   Il-Kummissjoni għandha tkun assistita minn kumitat. Dak il-kumitat għandu jkun kumitat skont it-tifsira tar-Regolament (UE) Nru 182/2011.

               2.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.

            Artikolu 8

               1.   Sat-30 ta' Ġunju ta' kull sena, il-Kummissjoni għandha tibgħat lill-Parlament Ewropew u lill-Kunsill rapport dwar l-implimentazzjoni ta' din id-Deċiżjoni fis-sena ta' qabel, inkluża evalwazzjoni ta' dik l-implimentazzjoni. Dak ir-rapport għandu:

                           (a)

                           jeżamina l-progress li jkun sar fl-implimentazzjoni tal-assistenza makrofinanzjarja tal-Unjoni;

                           (b)

                           jivvaluta s-sitwazzjoni ekonomika u l-prospetti tal-Ukraina, kif ukoll il-progress li jkun sar fl-implimentazzjoni tal-miżuri ta' politika msemmija fl-Artikolu 3(1);

                           (c)

                           jindika r-rabta bejn il-kundizzjonijiet tal-politika ekonomika stipulati fil-Memorandum ta' Qbil, il-prestazzjoni ekonomika u fiskali attwali tal-Ukraina u d-deċiżjonijiet tal-Kummissjoni li tirrilaxxa l-pagamenti parzjali tal-assistenza makrofinanzjarja tal-Unjoni.

               2.   Sa mhux aktar tard minn sentejn wara li jiskadi l-perjodu ta' disponibbiltà msemmi fl-Artikolu 1(5), il-Kummissjoni għandha tibgħat lill-Parlament Ewropew u lill-Kunsill rapport ta' evalwazzjoni ex post, li jivvaluta r-riżultati u l-effiċjenza tal-assistenza makrofinanzjarja tal-Unjoni kkompletata u sa liema punt din ikkontribwixxiet għall-għanijiet tal-assistenza.

            Artikolu 9
            Din id-Deċiżjoni għandha tidħol fis-seħħ fil-jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fil-Lussemburgu, l-14 ta' April 2014.

                  Għall-Kunsill

                  Il-President

               C. ASHTON

            (1)  Deċiżjoni tal-Kunsill 2002/639/KE tat-12 ta' Lulju 2002 li tipprovdi assistenza makrofinanzjarja supplimentari lill-Ukraina (ĠU L 209, 6.8.2002, p. 22).

            (2)  Deċiżjoni Nru 646/2010/UE tal-Parlament Ewropew u tal-Kunsill tas-7 ta' Lulju 2010 li tipprovdi assistenza mikrofinanzjarja lill-Ukraina (ĠU L 179, 14.7.2010, p. 1).

            (3)  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13).

            (4)  Id-Deċiżjoni tal-Kunsill 2010/427/UE tas-26 ta' Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna (ĠU L 201, 3.8.2010, p. 30).

            (5)  Ir-Regolament tal-Kunsill (KE, Euratom) Nru 480/2009 tal-25 ta' Mejju 2009 li jistabbilixxi Fond ta' Garanzija għall-azzjonijiet esterni (ĠU L 145, 10.6.2009, p. 10).

            (6)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1)

            (7)  Ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).

            (8)  Ir-Regolament tal-Kunsill (KE, Euratom) Nru 2988/95 tat-18 ta' Diċembru 1995 dwar il-protezzjoni tal-interessi finanzjarji tal-Komunitajiet Ewropej (ĠU L 312, 23.12.1995, p. 1).

            (9)  Ir-Regolament tal-Kunsill (KE, Euratom) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292, 15.11.1996, p. 2).

            (10)  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).


title: Id-Deċiżjoni tal-Kunsill tas-26 ta' Jannar 1987 li taċċetta għan-nom tal-Komunità fuq il-Ftehim Ewropew dwar l-Iskambju ta' Blood-grouping Reagents

text:
Avviż Legali Importanti

|

31987D0068

Official Journal L 037 , 07/02/1987 P. 0030 - 0030 Finnish special edition: Chapter 11 Volume 11 P. 0375  Swedish special edition: Chapter 11 Volume 11 P. 0375

		Id-Deċiżjoni tal-Kunsilltas-26 ta' Jannar 1987li taċċetta għan-nom tal-Komunità fuq il-Ftehim Ewropew dwar l-Iskambju ta' Blood-grouping Reagents(87/68/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropeja, u partikolarment l-Artikolu 28 tagħha,Wara li kkunsidra l-proposta mill-Kummissjoni,Billi l-Artikolu 5(1) tal-Ftehim Ewropew dwar l-Iskambju ta' Blood-grouping Reagents jipprovdi li l-Partijiet fil-Kuntratt għandhom jieħdu l-miżuri neċessarji kollha biex jeżentu mid-doveri kollha ta'importazzjoni il-blood-grouping reagents li huma mqegħda għad-dispożizzjoni tagħhom mill-Partijiet l-oħra;Billi kull derogazzjoni mit-Tariffa Doganali Komuni, sew jekk awtonoma u sew jekk konvenzjonali, taqa' fil-kompitu ewlieni tal-Komunità;Billi d-dħul fis-seħħ ta'Protokoll Addizzjonali għall-Ftehim li ġġiegħel il-Komunità Ekonomika Ewropea li ssir Parti tal-Kuntratt għal dak il-Ftehim tħalli l-Komunità teżerċita l-kompetenza tagħha f' din l-affari; billi d-derogazzjonijiet li hemm ipprovduti fil-Ftehim huma diġa mogħtija mir-regoli tal- Komunità ta'għajnuna fuq id-dazji;Billi il-Komunità għandha għalhekk ssir Parti tal-Kuntratt fil-Ftehim,IDDEĊIEDA KIF ĠEJ:L-Artikolu 1Il-Ftehim Ewropew dwar l-Iskambju tal-Blood-grouping Reagents huwa hawnhekk aċċettat għan-nom tal-Komunità Ekonomika Ewropea.It-test tal-Ftehim huwa anness ma' din id-Deċiżjoni.L-Artikolu 2Il-President tal-Kunsill huwa hawnhekk awtorizzat biex jinnomina l-persuni li għandhom il-poter li jiffirmaw il-Ftehim sabiex jorbot il-Komunita.Magħmula fi Brussel, fis-26 ta'Jannar 1987.Għall-KunsillIl-PresidentL. Tindemans--------------------------------------------------


title: Deċiżjoni tal-Kumitat Politiku u ta’ Sigurtà Eupol Kinshasa/2/2005 tat- 22 ta' Novembru 2005 li testendi l-mandat tal-Kap ta' Missjoni tal-Missjoni tal-Pulizija ta’ l-UE f’Kinshasa (DRC), EUPOL Kinshasa

text:
               29.6.2006

               MT

               Il-Ġurnal Uffiċjali ta’ l-Unjoni Ewropea

               241

         DEĊIŻJONI TAL-KUMITAT POLITIKU U TA’ SIGURTÀ EUPOL KINSHASA/2/2005
   tat-22 ta' Novembru 2005
   li testendi l-mandat tal-Kap ta' Missjoni tal-Missjoni tal-Pulizija ta’ l-UE f’Kinshasa (DRC), EUPOL Kinshasa
   (2005/921/PESK)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea u b’mod partikolari l-Artikolu 25(3) tiegħu,
   Wara li kkunsidra l-Azzjoni Konġunta tal-Kunsill 2004/847/PESK tad-9 ta’ Diċembru 2004 dwar il-Missjoni tal-Pulizija ta’ l-Unjoni Ewropea f’Kinshasa (DRC) fir-rigward ta' l-Unità tal-Pulizija Integrata (EUPOL “KINSHASA”) (1) u b’mod partikolari l-Artikoli 5 u 8 tagħha,
   Billi:

               (1)

               Fid-9 ta' Diċembru 2004, il-Kumitat Politiku u ta’ Sigurtà adotta d-Deċiżjoni EUPOL KINSHASA 1/2004 (2) li taħtar lis-Sur Adilio Custódio bħala Kap ta' Missjoni ta' l-EUPOL KINSHASA.

               (2)

               Id-Deċiżjoni msemmija aktar 'il fuq tiskadi fil-31 ta' Diċembru 2005.

               (3)

               Fis-7 ta' Novembru 2005 il-Kunsill qabel li jestendi l-EUPOL “KINSHASA” għal perijodu ulterjuri ta' 12-il xahar.

               (4)

               Is-Segretarju Ġenerali/Rappreżentant Għoli ppropona l-estensjoni tal-mandat tas-Sur Adilio Custódio bħala Kap tal-Missjoni ta' l-EUPOL “KINSHASA” sat-tmiem tal-Missjoni.

               (5)

               Il-mandat tal-Kap ta' Missjoni ta' l-EUPOL “KINSHASA” għandu għalhekk jiġi estiż sat-tmiem tal-Missjoni.

         IDDEĊIEDA KIF ĠEJ:
   Artikolu 1
   Il-mandat tas-Sur Adilio Custódio bħala Kap ta' Missjoni ta' l-EUPOL “KINSHASA” huwa b'dan estiż sat-tmiem tal-Missjoni.
   Artikolu 2
   Din id-Deċiżjoni għandha tieħu effett fil-jum ta' l-adozzjoni tagħha.
   Hija għandha tapplika sat-tmien tal-Missjoni EUPOL “KINSHASA”.

      Magħmula fi Brussel, nhar it-22 ta' Novembru 2005.

            Għall-Kumitat Politiku u ta' Sigurtà

            Il-President

         J. KING

      (1)  ĠU L 367, 14.12.2004, p. 30.

      (2)  ĠU L 396, 31.12.2004, p. 61.


title: Deċiżjoni tal-Kunsill ta' l- 10 ta' April 2006 li taħtar membru supplenti Awstrijak fil-Kumitat tar-Reġjuni

text:
               29.9.2006

               MT

               Il-Ġurnal Uffiċjali ta’ l-Unjoni Ewropea

               420

         DEĊIŻJONI TAL-KUNSILL
   ta' l-10 ta' April 2006
   li taħtar membru supplenti Awstrijak fil-Kumitat tar-Reġjuni
   (2006/307/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta mill-Gvern Awstrijak,
   Billi:

               (1)

               Fl-24 ta' Jannar 2006 il-Kunsill adotta d-Deċiżjoni 2002/116/KE li taħtar membri u membri supplenti tal-Kumitat tar-Reġjuni għall-perjodu mis-26 ta' Jannar 2006 sal-25 ta' Jannar 2010 (1).

               (2)

               Sar vakanti post ta' membru supplenti fil-Kumitat tar-Reġjuni wara li skada l-mandat tas-Sur Ferdinand EBERLE,

         IDDEĊIEDA KIF ĠEJ:
   Artikolu 1
   Hija b'dan maħtura membru supplenti tal-Kumitat tar-Reġjuni għall-bqija tal-mandat, jiġifieri sal-25 ta' Jannar 2010:
   Dr. Elisabeth ZANON
   Landeshauptmannstellvertreterin Tirol
   biex tieħu post is-Sur Ferdinand EBERLE.
   Artikolu 2
   Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.
   Għandha tibda jkollha effett fil-jum ta' l-adozzjoni tagħha.

      Maghmul fil-Lussemburgu, nhar l-10 ta' April 2006.

            Għall-Kunsill

            Il-President

         U. PLASSNIK

      (1)  ĠU L 56, 25.2.2006, p. 75.


title: 2005/924/KE: Deċiżjoni tal-Kummissjoni tal- 21 ta’ Diċembru 2005 dwar il-lista ta’ pajjiżi benefiċjarji li jikkwalifikaw għall-arranġament ta’ inċentiv speċjali għall-iżvilupp sostenibbli u tmexxija tajba, stipulat mill-Artikolu 26(e) tar-Regolament tal-Kunsill (KE) Nru 980/2005 li japplika skema ta' preferenzi ta' tariffi ġeneralizzati

text:
               15.11.2008

               MT

               Il-Ġurnal Uffiċjali ta’ l-Unjoni Ewropea

               418

         DEĊIŻJONI TAL-KUMMISSJONI
   tal-21 ta’ Diċembru 2005
   dwar il-lista ta’ pajjiżi benefiċjarji li jikkwalifikaw għall-arranġament ta’ inċentiv speċjali għall-iżvilupp sostenibbli u tmexxija tajba, stipulat mill-Artikolu 26(e) tar-Regolament tal-Kunsill (KE) Nru 980/2005 li japplika skema ta' preferenzi ta' tariffi ġeneralizzati
   (2005/924/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 980/2005 tas-27 ta’ Ġunju 2005 li japplika skema ta’ preferenzi ta’ tariffi ġeneralizzati (1), u b’mod partikolari l-Artikoli 11 u 26 tiegħu,
   Billi:

               (1)

               Ir-Regolament tal-Kunsill (KE) Nru 980/2005 jistipula l-għoti ta’ arranġament ta’ inċentiv speċjali għal pajjiżi li qed jiżviluppaw u li jissodisfaw ċerti rekwiżiti għall-iżvilupp sostenibbli u tmexxija tajba.

               (2)

               Kull pajjiż li qed jiżviluppa li jixtieq jibbenefika minn dan l-arranġament ta’ inċentiv speċjali bagħat it-talba tiegħu bil-miktub sal-31 ta' Ottubru 2005, flimkien mat-tagħrif komprensiv dwar ir-ratifika tal-konvenzjonijiet rilevanti, il-leġiżlazzjoni u l-miżuri li jimplimentaw b’mod effettiv id-dispożizzjonijiet tal-konvenzjonijiet u l-impenn tiegħu li jaċċetta u jikkonforma bis-sħiħ mal-mekkaniżmu ta' sorveljanza u reviżjoni mbassra fil-konvenzjonijiet rilevanti u strumenti relatati.

               (3)

               Il-Kummissjoni eżaminat dawn it-talbiet, skond id-dispożizzjonijiet ta’ l-Artikolu 11 tar-Regolament (KE) Nru 980/2005, u stabbiliet il-lista finali ta' pajjiżi benefiċjarji li jissodisfaw il-kriterji rilevanti. Skond dan, l-arranġament ta' inċentiv speċjali għandu jingħata lil dawn il-pajjiżi bejn l-1 ta' Jannar 2006 u l-31 ta' Diċembru 2008.

               (4)

               Il-miżuri stipulati f’din id-Deċiżjoni huma f’konformità ma’ l-opinjoni tal-Kumitat ta’ Preferenzi Ġeneralizzati,

         IDDEĊIDIET KIF ĠEJ:
   Artikolu waħdieni
   Il-pajjiżi li qed jiżviluppaw li ġejjin għandhom jibbenefikaw mill-arranġament ta’ inċentiv speċjali għall-iżvilupp sostenibbli u tmexxija tajba stipulat fir-Regolament (KE) Nru 980/2005 mill-1 ta’ Jannar 2006 għall-31 ta’ Diċembru 2008:

               (BO)

               Il-Bolivja

               (CO)

               Il-Kolumbja

               (CR)

               Il-Kosta Rika

               (EC)

               L-Ekwador

               (GE)

               Il-Ġeorġja

               (GT)

               Il-Gwatemala

               (HN)

               Il-Ħonduras

               (LK)

               Is-Sri Lanka

               (MD)

               Ir-Repubblika tal-Moldova

               (MN)

               Il-Mongolja

               (NI)

               In-Nikaragwa

               (PA)

               Il-Panama

               (PE)

               Il-Peru

               (SV)

               El Salvador

               (VE)

               Il-Venezwela

      Magħmula fi Brussell, 21 ta’ Diċembru 2005.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 169, 30.6.2005, p. 1.